Polis Serbu Rumah Fatin Afeefa Atas Dakwaan Berkhalwat?

Nampaknya kisah mengenai Fatin Afeefa terus hangat diperkatakan. Terdahulu terdapat seorang wanita yang terus ‘memburu’ pelakon ini apabila dia mendakwa selebriti ini sedang bermain cinta dengan suaminya. Sejak itu, segala tindak tanduk Fatin terus dibongkarkannya di Twitter.

Terbaru, juga di Twitter nya, wanita ini sekali lagi mendakwa Fatin sedang berdua-duaan dengan seorang lelaki yang dipercayai suami kepada wanita tersebut di dalam sebuah apartment di Shah Alam. Walau bagaimanapun, hasil tinjauan kami mendapati tweet kenyataan tersebut telah pun dipadam.

Juga menerusi  platform yang sama, wanita ini memberitahu pihak polis sudah pun berada di kawasan rumah tersebut serta turut mengambil keterangan dari Fatin. Dalam perkembangan lain, Fatin turut mengaku bahawa rumahnya telah diperiksa oleh pihak polis atas dakwaan kononnya terdapat individu lain dalam rumahnya namun hasil pemeriksaan mendapati tiada siapa di rumahnya seperti yang didakwa.

Tambah Fatin, dia akan membuat laporan polis atas dakwaan mengeledah rumahnya tanpa sebarang waran.


Adibah Noor Tak Faham Sebutan Haqiem Rusli Menyanyi

Baru-baru ini, tercetusnya kontroversi di antara Haqiem Rusli dan Asfan Shah mengenai lagu mereka yang dikatakan mempunyai persamaan. Namun begitu, ‘perbalahan’ terus telah pun diselesaikan dengan cara baik.

Dalam perkembangan lain, lagu terbaru Haqiem yang berjudul Jatuh Bangun itu turut mendapat reaksi daripada penyanyi Adibah Noor yang menyukai lagu tersebut. Akan tetapi penyanyi yang juga bekas guru Bahasa Inggeris ini memberi sedikit teguran buat Haqiem mengenai sebutan beberapa bait lirik lagu tersebut dan bersedia untuk mengajarnya.

Meskipun ditegur, Haqiem memandang positif akan reaksi dan komen daripada Adibah. Malah dia turut berasa terharu apabila mendapat teguran seumpama itu daripada penyanyi yang cukup berpengalaman. Haqiem pun masih muda dan antara penyanyi yang cukup berbakat besar. Sayang jika ianya tidak digilap sebaik mungkin.

Jangan lupa langgani saluran Instagram, Facebook dan Telegram Murai.MY untuk kemas kini berita hiburan terkini.


Kerana Buli Siber, Netizen Hilang ‘Respect’ Pada Caprice

Caprice kini boleh dikatakan antara artis yang sering kali mengeluarkan pendapat dan hujahnya. Malah ada yang memuji dan menjadikan Caprice sebagai sumber inspirasi mereka.

Namun begitu, timbul pula isu mengenai penyanyi rap ini apabila netizen mendakwa Caprice tidak turun mengundi dan hanya beromong kosong di media sosialnya. Sejurus itu, Caprice turut mengeluarkan beberapa kenyataan bagi menjelaskan perkara yang sebenar.

Akan tetapi, keadaan menjadi semakin tegang apabila beberapa pengguna media sosial turut mendakwa bahawa Caprice seolah-olah turut mengamalkan budaya buli siber. Ini kerana terdapat beberapa kenyataan balas daripada Caprice yang memuat naik gambar netizen yang dilihat sebelum ini menyelar tindakannya.

Apa pun, pokok tidak akan bergoyang jika tiada anginnya bukan? Kami pasti Caprice punyai jawapannya tersendiri.


[REVIEW] Adrift Filem Kisah Benar Wajib Ditonton Tahun Ini!

Shailene Woodley antara pelakon wanita terbaik Hollywood yang sememangnya layak memenangi pelbagai anugerah. Lakonannya cukup menjadi dan boleh dikatakan hampir setiap filem pasti meninggalkan impaknya. Masih kami ingat dengan filemnya terdahulu seperti Divergent dan Fall in Our Stars yang menaikkan namanya.

Kali ini, Shailene tampil menerusi filem Adrift yang diambil berdasarkan kisah benar. Meskipun hanya menampilkan beberapa orang pelakon namun penjiwaan setiap watak dalam filem ini merupakan kekuatan utamanya. Malah filem yang penuh dengan pengajaran ini begitu mendebarkan dan pada pengakhirannya juga merupakan sesuatu yang diluar jangkaan penonton. Nasihat kami, sila bawa tisu bersama kerana anda pasti menitiskan air mata selepas menonton Adrift.

Mengisahkan mengenai perjalanan sepasang kekasih, Tami Oldham dan Richard Sharp (Sam Claflin) yang belayar menaiki kapal layar mereka ke sebuah destinasi. Namun begitu ketika di laut, ribut sedang melanda dan kapal mereka turut terkesan sehingga menyebabkan kedua-dua mereka cedera parah.

Sejak itu, mereka tersadai dalam kapal mereka selama lebih dari sebulan dan Tami pula sedang berusaha menyelamatkan diri mereka untuk mencari kawasan penempatan berhampiran memandangkan Richard tidak berupaya untuk melakukan sebarang aktiviti fizikal kesan daripada pukulan ribut tersebut


Kerana Nabila Huda, Isteri Amy, Norhasniza Teruk Kena Hentam

Menerusi entri di Instagram (IG), isteri kepada penyanyi Rock Lagenda Amy Search, Norhasniza Hassan telah berkongsi satu gambar dengan kata-kata doa buat tatapan pengikutnya.

Namun agak mengejutkan apabila entri itu telah dihujani kata-kata kesat kepadanya dari netizen berikutan luahan pelakon Nabila Huda tentang sisi gelap ibu tirinya dan punca mengapa hubungan dia dan bapanya bermasalah hingga hari ini.

Walaupun Nabila tidak menyebut mana-mana nama dalam luahannya, namun dalam diam-diam, netizen menyerang Instagram milik Norhasniza sebentar tadi. Menurut tinjauan kami di ruangan komen, Norhasniza yang kini sedang berbadan dua berdepan dengan komen-komen  buruk yang dilemparkan terhadapnya namun dia tidak memberi apa-apa reaksi.

Amy dan Norhasniza yang berkahwin pada 2003 mempunyai tiga cahaya mata iaitu Alexander Zulkarnain, 14, Sania Samara, 13, dan Qaqa At-Tameemi, 9 tahun.

Sehingga kini, Nabila dan ibu tiri yang dimaksudkan masih tidak memberi apa-apa  kenyataan rasmi. Siapakah ibu tiri itu masih tidak dapat dipastikan kerana Amy sendiri sudah berkahwin selama empat kali di mana ketiga-tiga perkahwinannya terdahulu berakhir dengan perceraian.


Faye Kusairi Bidas Tuduhan Hidup Mewah Oleh Elly Mazlein

Sebelum ini, penyanyi dan pelakon Elly Mazlein telah memuat naik status di Instagram nya diman dia mendakwa nafkah anaknya belum dijelaskan oleh bekas suaminya, Azmi Hata. Menurut Elly atau lebih dikenali sebagai Kak Lina Pom Pom, Azmi lebih mementingkan bayaran motorsikal berkuasa tinggi yang dimilikinya berbanding daripada memberi nafkah anak mereka.

Pelbagai kecaman dan tuduhan mula membayangi Azmi dan isterinya yang juga pelakon Faye Kusairi. Enggan mendiamkan diri, Faye menafikan dakwaan tersebut bahawa mereka hidup dalam serba mewah.

“Terima kasih atas segala teguran mahupun yg mencaci, memaki dan menghina. Terima kasih juga bagi yg mengatakan saya dan suami hidup mewah. Saya ambil kata kata itu sebagai satu doa. InshaAllah, Aamiin.

Kalau sudah hidup mewah nanti, InshaAllah lagi mudahlah urusan suami nak bayar segala segala apa yang patut tanpa sekatan. Anak anak Kak Yanti dan Elly semua dapat secara adilnya.. ini cerita kalau dah mewah lah. Tapi kalau dah ada yg mendoakan, Alhamdulillah. Bolehlah kita meng – aamiin – kan agar dipermudahkan dan lancar rezeki suami saya demi anak anak masing masing. Kalau dok hentam kiri kanan atas bawah, macamanalah org tu nak dpt job… nak dpt duit nk bayar itu ini… logik lah kan? Jadi, harap paham paham sendiri je lah ye”

Tambah Faye, dia turut mengungkit semula persoalan daripada Elly dengan mendakwa sejauh manakah kebenaran bahawa dia dan suami kini hidup dalam serba kemewahan.

Meskipun telah menjelaskan dengan lebih lanjut mengenai dakwaan itu, namun netize masih lagi mempersoalkan mengapa Azmi enggan dan lewat membayar nafkah anaknya, hasil perkahwinan terdahulu bersama Elly.

Jangan lupa langgani saluran Instagram, Facebook dan Telegram Murai.MY untuk kemas kini berita hiburan terkini.


David Beckham Dan Victoria Sudah Berpisah? Ini Penjelasan Mereka

Sebelum ini pada Februari yang lalu, murai.my pernah menyiarkan kisah dimana hubungan pasangan popular dunia David Beckham dan isterinya, Victoria berada di hujung tanduk selepas terdapat dakwaan mereka tidak lagi duduk sebumbung

Kini, timbul lagi dakwaan daripada media antarabangsa apabila pasangan ini dikatakan bakal bercerai dalam masa yang terdekat. Namun begitu, sehingga kini masih tiada kenyataan rasmi berhubung khabar angin berkenaan daripada kedua-dua belah pihak berkenaan. Akan tetapi, wakilnya sebelum ini telah memberitahu bahawa tiada isu yang perlu diperkatakan mengenai hal tersebut, kerana ia tidak benar.

“Tidak ada pernyataan tentang perceraian. Ini hanyalah berita media sosial palsu. Semua ini sangat aneh dan memalukan di saat mereka masih bersama,”

A post shared by Victoria Beckham (@victoriabeckham)

Malah, jika dilihat, pasangan ini masih lagi seperti biasa memuat naik gambar bersama menerusi laman Instagram masing-masing. Apatah lagi baru-baru ini mereka telah menghadiri pertunjukkan fesyen Kent & Curwen Spring/Summer 2019 di London walaupun tiba di majlis berkenaan secara berasingan.Ini bukanlah kali pertama gosip mengenai keruntuhan rumah tangga pasangan selebriti ini diperkatakan. Boleh dikatakan hampir setiap bulan ada sahaja yang ‘memerhati’!


Wow! Priyanka Chopra Dan Nick Jonas Hangat Bercinta?

Sebelum ini, penyanyi dan pelakon Nick Jonas hangat dikaitkan dengan kisah percintaan sejenis yang turut melibatkan Shawn Mendes. Kedua-duanya dikatakan bercinta selepas terdapat khabar angin dimana gambar hubungan intim mereka tersebar.

Jika anda masih memikirkan mengenai khabar angin tersebut, mungkin anda patut melupakannya kerana Nick kini dikatakan sedang menjalinkan hubungan dengan pelakon Bollywood terkenal, Priyanka Chopra. Kedua-duanya dilihat intim sewaktu menyaksikan konsert Beauty And The Beast di Hollywood Bowl, baru-baru ini.

“Mereka baru saja menjalin hubungan. Kedua-duanya dilihat sepadan walau jarak usia yang jauh. Mereka saling tertarik.

“Priyanka dan Nick tidak langsung menyembunyikan keintiman. Mereka berbual mesra sambil ketawa, menggambarkan kebahagiaan,”

Meskipun jarak usia mereka berbeza 10 tahun, kedua-duanya kelihatan begitu mesra dan serasi. Menguatkan lagi kisah hubungan mereka adalah apabila Nick menjemput dan memperkenalkan Priyanka pada ahli keluarganya di sebuah majlis perkahwinan sepupu Nick.

Tidak dinafikan nama Priyanka begitu dikenali ramai sekarang. Bukan sahaja dalam dunia Bollywood, malah Hollywood juga seolah-olah meraikan ‘kedatangan’ pelakon ini!


[REVIEW] Filem Ocean 8 Tampilkan Aksi 8 Pelakon Wanita Terhebat

Bilakah kali terakhir anda menonton filem aksi yang menampilkan semua pelakon wanita sebagai pelakon utamanya? Barangkali Pitch Perfect ataupun Charlie’s Angel? Kali ini, ingin kami sarankan pada anda untuk pergi ke pawagam berhampiran dan menonton filem terbaru ini, Ocean 8.

Bukan sahaja menunjukkan pelbagai aksi dan helah yang tidak disangka, malah disebalik perwatakan mereka yang sememangnya sudah sebati pada peminat mengubah sedikit persepsi anda tatkala menonton filem ini.

Perkenalkan Sandra Bullock, Cate Blanchett, Anne Hathaway, Mindy Kaling, Sarah Paulson, Awkwafina, Rihanna, dan Helena Bonham Carter. Sebelum ini kesemua mereka terikat dengan bayangan karier mahupun watak terdahulu. Sebagai contoh Anne menerusi Princess Diary, Helena sebagai watak Big Head Queen dan Rihanna sendiri sebagai penyanyi. Sesuatu yang tidak dijangkakan apabila kesemua mereka berjaya melakonkan setiap watak sebagai kumpulan penjahat dengan begitu baik.

Bukan sahaja menampilkan 8 selebrti ini sebagai pelakon utamnya. Malah di dalam Ocean 8 juga bakal kelihatan lebih dari 20 selebriti terkenal sebagai Cameo. Antaranya adalah The Kardashians, Serena Williams, Katie Holmes, Gigi Hadid, Anna Wintour dan ramai lagi! Jika sebelum ini anda sudah menonton Ocean Thirteen yang menampilkan ramai pelakon lelaki sebagai teraju utamnya, yang pasti Ocean 8 memberi satu kelainan memperlihatkan ‘girls power!’

Selama 5 tahun, 8 bulan dan 12 hari Debbie Ocean mengira detik untuk melancarkan operasinya terbesarnya selepas keluar daripada penjara.

Untuk memastikan operasinya itu berjalan lancar, Debbie dan rakan subahatnya, Lou Miller telah memilih beberapa orang pakar yang mempunyai pelbagai kemahiran seperti pakar barang kemas, penggodam komputer, juru fesyen, pencuri, model serta ibu yang berkemahiran tinggi. Operasi mereka kali ini adalah tertumpu pada misi untuk mencuri sekalung rantai bertatahkan berlian yang bernilai lebih dari $150 juta.

Jangan lupa langgani saluran Instagram, Facebook dan Telegram Murai.MY untuk kemas kini berita hiburan terkini.


Badan Penuh Tatu Bukan Penghalang Miller Khan Mengaji Al-quran

Badan penuh tatu itu bukan menjamin perilaku yang negatif terhadap seseorang. Walaupun dia memilih melukis tatu di beberapa bahagian tubuhnya, namun pelakon Miller Khan ternyata mampu mengeja huruf demi huruf di dalam Al-quran.

Menurut laporan dari Bintang.com, ketika dia diminta untuk mengaji, dia memilih Ayat Kursi. Sebagai Umat Islam, ayat yang terdapat pada surat Al Baqarah sudah menjadi hafalan. Demikian juga dengan Miller yang sudah hafal dengan ayat tersebut sejak kecil.

“Saya sering mengamalkan surah ini, sebelum tidur dibaca. Jadi pelindung diri, ayatnya kuat.” ujar Miller.

Miller kini sibuk mempromosikan filem terbaru lakonannya, Assalamualaikum Calon Imam (ACI).  Filem yang diproduksi oleh Prized Productions dan Vinski Production itu diadaptasi dari novel laris berjudul Ima Madaniah.

Di filem ACI, Miller memegang watak yang berbeza dan pertama kali dia memegang watak sebagai seorang Ustaz . Miller diharuskan untuk mengaji dengan lancar dan merdu dalam beberapa adegan.

“Itu suatu cabaran terbesar. Di mana saya diharuskan untuk mengaji Al-Quran. Saya juga tak boleh salah tajwidnya, semuanya harus betul dan harus kedengaran merdu dan indah ” katanya.

Walaupun agak sukar, Miller bersyukur karana ramai pelakon yang membantunya di lokasi penggambaran antaranya Andi Arsyil dan Natasha Rizky. Dalam filem tersebut, dia diminta untuk membaca surat Ar-Rahman. Miller membacanya dengan sepenuh hati.


Rita Rudaini Beri Nasihat Buat Elly Mazlein! Apa Kes?

Peminat sudah mengetahui bahawa Rita Rudaini sudah lama menjalani kehidupan bersama anak-anak sebagai ibu tunggal sejak bercerai dengan pemain bola sepak negara, Aidil Zafuan Abd Radzak suatu ketika dahulu.

Setiap kali menjelang Syawal, Rita jugalah yang sering kali sibuk membuat persiapan raya. Bukan untuknya tetapi untuk dua putera kesayangannya. Malah menerusi Instagram nya juga, Rita menzahirkan rasa sebak kerana anak-anaknya begitu memahami akan situasi mereka sekeluarga.

“Walaupon sorang-sorang, sibuk sana-sini tapi alhamdulillah sempat siapkan baju anak-anak. Baju raya mommy takde, lepas dapat anak, mommy dah tak kisah dah pasal baju raya, memang takde, harap pakai baju orang hadiah je. Tak kisah pon, kadang-kadang pakai je apa yang ada, anak-anak lebih penting tapi nasib baik dapat anak-anak yang tak meminta-minta”

Menerusi muat naik statu yang sama, pelakon ini turut memberi nasihat buat Elly Mazlein yang ketika ini sedang ‘bergelut’ dengan isu nafkah anaknya yang tidak dibayar bekas suaminya.

“Buat Kak Lina Pom Pom, takyah heran laa kalau pak dia tak bagi baju raya ka, lantak depa, memang mula-mula terasa sedih, geram, sampai hati buat anak mcm ni, tapi lepas dah tiap-tiap tahun macam tu, kami dah lali and tak heran.

Orang kat luaq sana mesti ingat pak depa bagi baju raya, duit raya, bayaq sekolah, hanya kami dan tuhan je yang tau doa banyak-banyak supaya kita anak-beranak dijauhi dari manusia munafik dan didik anak-anak kita seelok-elok perangai”

Menurut Rita, dia juga sudah lali dengan keadaan yang sama suatu ketika dahulu dan berharap Elly akan terus tabah membesarkan anak tunggalnya.


‘Cik Mona’ Dedah Sikap Sebenar Shahrulezad Mohameddin!

Drama Nur yang ditayangkan menerusi slot Samarinda di TV3 telah pun melabuhkan tirainya malam tadi selepas bersiaran selama 18 episod bermula 14 Mei lalu. Drama yang mencetuskan fenomena ini sehingga episod 12 yang lalu telah mencatat sebanyak 9 juta tontonan.

Boleh dikatakan ramai yang beremosi apabila menonton drama ini. Drama terbitan Radius One Sdn Bhd ini menampilkan gandingan pelakon hebat seperti Syafiq Kyle, Amyra Rosli, Laila Nasir, Riena Diana, Datuk Jalaludin Hassan, Fatimah Abu Bakar, Noorkhiriah dan Azhan Rani. Kalau ditanya kami, apakah kekuatan drama ini, jawapannya adalah pada penghayatan watak pelakon-pelakonnya. Jika tidak Noorkhiriah dan Laila tidak akan dikecam di media sosial kerana watak yang dipegang mereka kelihatan seperti sebenar.

Ini turut diperakui oleh Laila sendiri yang memegang watak Cik Mona, ibu kepada Nur (Amyra Rosli) apabila dia mendedahkan di Instagramnya Shahrulezad sanggup ‘turun’ berlakon bagi menerangkan dengan lebih jelas setiap watak yang dipegang oleh para pelakon.

A post shared by Madam Amyra (@aamyrarosli)

Dalam perkembangan lain, berita yang dikongsi oleh Harian Metro memberitahu mengenai keberangkalian drama Nur bakal disambung. Malah pengarah itu sendiri mengaku mendapat tawaran untuk menghasilkan Nur 2 daripada TV3. Shahrulezad walau bagaimanapun tidak mahu terburu-buru untuk menghasilkan sambungan drama itu kerana niatnya sebelum ini adalah mahu berkongsi cerita mengenai Allah dan kebaikan agama.

Jangan lupa langgani saluran Instagram, Facebook dan Telegram Murai.MY untuk kemas kini berita hiburan terkini.


Filem Pendek ‘Setitis Cahaya di Pagi Raya’, Dirakam Penuh Guna iPhone X

Edmund Yeo & Warner Music Malaysia mempersembahkan ‘Setitis Cahaya di Pagi Raya’ sebuah filem pendek yang dirakam sepenuhnya menggunakan iPhone X sempena Hari Raya Aidilfitri.

Filem pendek istimewa sempena Hari Raya yang berjudul ‘Setitis Cahaya di Pagi Raya’ arahan Edmund Yeo yang dirakam sepenuhnya menggunakan iPhone X yang turut menampilkan bintang terkenal Malaysia seperti Faizal Tahir dan Aziz Harun. Ini merupakan kali pertama pembikin filem di Malaysia merakam filem menggunakan iPhone X.

Filem ini memaparkan makna Aidilfitri dalam penceritaan yang sayu, dilihat dari kacamata sebuah keluarga yang tinggal di kawasan luar bandar Malaysia, dan menampilkan syot hari-hari menjelang Hari Raya. Sentuhan dan gaya penceritaan yang jujur dari sudut pandangnya, Edmund Yeo berjaya memaparkan suatu kisah yang menyentuh hati tentang suatu dunia yang dekat tetapi jauh – suatu komuniti yang tersisih jauh dari kesibukan kota, namun ianya dekat dengan jiwa rakyat Malaysia – semuanya dalam tempoh 8 minit.

“Saya membuat filem pendek ini agar saya dapat menceritakan keperitan mereka dan juga untuk ketabahan dan kemurahan hati mereka. Hari raya merupakan hari yang penuh kebahagiaan dan kegembiraan dan saya benar-benar mahu melakukan sesuatu untuk keluarga ini, saya terhutang budi kepada mereka kerana mereka banyak membantu dalam karier perfileman saya.”

Bagi Faizal Tahir, dia tidak perlu mengembara lebih jauh untuk menyumbang bakti dan tidak perlu menggunakan banyak tenaga dan duit untuk membuat orang lain gembira.

“Lawatan kami ke rumah kecil dan usang bersebelahan dengan sungai di Tanjung Karang, Kuala Selangor merupakan suatu pengalaman yang dapat membuka mata dan mengubah hidup kami. Ia memperkukuhkan lagi rasa terima kasih dan syukur saya terhadap kehidupan.”

Peminat boleh mengakses video tersebut di saluran Youtube Warner Music Malaysia dan semua pelantar media social Warner Music Malaysia.


Isteri Amy Search Seorang Queen Control? Berikut Kenyataan Nabila Huda!

Baru-baru ini, pelakon yang cantik jelita Nabila Huda atau lebih dikenali sebagai Abil didakwa berang dengan ibu tirinya sendiri di laman Instagram. Meskipun tidak menyebut nama individu yang dimaksudkan, namun kenyataan yang dibuat oleh pelakon itu mendapat respon ibu tirinya, Norhasniza Hassan.

Menerusi IG Story terbaharu, Abil sekali lagi membidas segala penafian dibuat itu. Marah nawww nawww Abil kali ini, jom baca kenyataan Abil.

Menerusi Harian Metro, kenyataan ibu tiri Abil mendapat perhatian pelakon itu sendiri. Dia menganggap ibu tirinya itu sengaja membuat kenyataan untuk meraih simpati. Abil turut menafikan dakwaannya terhadap ibu tirinya adalah bagi menutup kesalahan diri dan Abil menganggap ibu tirinya ada seorang penipu dan layak mendapat anugerah penipu wanita terbaik.

Abil turut memberitahu bahawa ibu tirinya itu mengaibkan dirinya dan hanya berlagak baik dimata semua orang. Abil juga memberikan nasihat buat ibu tirinya itu agar menghormati orang lain dan perbetulkan diri sendiri sebelum menganggu kerjaya orang lain.

Abil turut berkongsi hasil screenshot IG Story yang dipercayai milik ibu tirinya. Dia turut terkilan apabila kenyataan dibuat itu seolah mengaibkan dirinya. Dia turut akui menghadapi segala dugaan bersendirian tanpa bantuan sesiapa.

Abil juga memberitahu anak Abil sendiri iaitu Keisya Laila juga mengetahui hal yang terjadi selama ini. Besar kemungkinan ibu tirinya sendiri yang menceritakan segala keburukan Abil kepada Keisya.

murai.my berharap agar pergelutan yang dialami ini dapat diredakan dengan secepat yang mungkin. Syawal baru menjelma, apa salahnya hubungan keluarga dieratkan dan dimaafkan segala sengketa yang berlaku sebelum-sebelum ini. murai.my berdoa agar Abil tabah menghadapi dugaan dan cabaran ini, aamiin.


Impak Video Lucah! Syafiq Kyle Kongsi Pengalaman Hari Raya Dengan Keluarga

Kontroversi hangat yang menyelubungi Syafiq Kyle sebelum ini sebenarnya memberi impak yang besar dalam karier seninya. Menjelang hari raya ini, Syafiq akui bahawa kontroversi itu tidak menjejaskan kemeriahan hari raya kali ini.

Menurut temubual Syafiq bersama Utusan Online, dia sangat teruja dapat bersama keluarga dan bercuti selama sebulan bagi menyambut lebaran.

Syafiq berkata Syawal ialah bulan yang paling sesuai baginya menghabiskan masa dan tenaga untuk keluarga. Menerusi Instagramnya, Syafiq terlihat beraya di Negeri Sembilan.

A post shared by Syafiq Kyle (@syafiqkylez)

“Saya tiada masalah tentang raya kerana tidak ada kena-mengena langsung dengan perkara yang berlaku kepada diri saya. Tahun ini saya akan beraya seperti biasa dengan keluarga di kampung.

“Sambutan raya kami sekeluarga juga tidak ada yang berbeza seperti tahun-tahun sebelum ini. Untuk diri sendiri, saya hanya membuat persiapan baju sahaja.

“Selebihnya, saya beri tumpuan kepada persediaan untuk keluarga,” kongsinya yang kini tampil dengan koleksi baju Melayu Kylez.RTW.

Selepas terhentinya musibbah yang berlaku, Syafiq mengakui, kontroversi panas yang dilaluinya itu memberi seribu satu pengajaran kepadanya. Namun di sebalik kemelut tersebut, yang dipelajarinya ialah kehidupannya semakin tenang.

Jangan lupa langgani saluran Instagram, Facebook dan Telegram Murai.MY untuk kemas kini berita hiburan terkini.


Sempena Hari Bapa, Kylie Jenner Kongsi Foto-foto Lama Caitlyn Jenner

Caitlyn Jenner (dulu Bruce) memang telah memutuskan untuk berubah menjadi wanita 3 tahun yang lalu. Bukan hanya dari penampilannya sahaja, tapi beliau yang berusia 68 tahun itu juga sudah menjalani pembedahan kelamin untuk ‘menyempurnakan’ perubahannya.

Namun meski begitu, Caitlyn nampaknya masih tak boleh lari dari peranannya sebagai bapa kepada anak-anaknya, termasuk Kendall dan Kylie Jenner. Buktinya, Kylie masih merayakan Hari Bapa khas buat bapanya yang dikongsikan menerusi Instagram miliknya.

Di hari istimewa itu, Kylie memilih untuk berkongsi gambar-gambar lama sewaktu dia masih kecil bersama bapanya dengan kapsyen, “Saya Begitu Bertuah Memilikimu”. Lihat gambar-gambar di bawah.

Meskipun ramai yang terkejut dengan transformasi yang dilakukan Caitlyn Jenner, rasa cinta anak-anak kepada dirinya tidak akan pernah berubah. Kylie benar-benar membuktikan rasa cintanya terhadap bapanya. Difahamkan dia anak paling rapat dengan Caitlyn Jenner dibandingkan adik-beradik yang lain.


Demi Anak, John Legend Bangga Tayang Payudara Isteri

John Legend dan Chrissy Teigen merupakan pasangan Hollywood yang sedang meniti kebahagian sebagai suami isteri. Kedua-duanya baru sahaja menyambut anak keduanya, yang membuatkan rumah tangga mereka semakin meriah.

John Legend pun gemar memuatnaik foto aktiviti mereka di akaun media sosial Instagram miliknya. Salah satunya, ketika Chrissy Teigen masih menggalas tanggungjawab sebagai ibu.

Menerusi beberapa  foto, diperlihatkan tugas sebagai ibu tidak hanya hanya di dalam rumah sahaja, tapi juga di mana-mana pun.

Sebelum acara makan malam romantis, John Legend mengabadikan Chrissy Teigen masih harus mengepam susu badan untuk anak-anaknya.

Ini adalah hari Bapa. Isteriku sangat hebat. Dia mengajakku makan malam, tapi masih menjalankan tugasnya,” tulis John Legend sebagai kapsyen foto, memperlihatkan Chrissy Teigen tengah mengepam susu badan.

A post shared by John Legend (@johnlegend)

Saat mengepam, Chrissy Teigen memperlihatkan sebahagian payudaranya. Dia tak malu melakukannya di depan kamera. Sebenarnya melihat Chrissy Teigen berpose telanjang  jadi hal yang biasa. Baik untuk sesi fotografi atau sekadar dokumentasi pribadi, Chrissy Teigen dikenali dengan penampilan yang berani.


Filem Arahan Nam Ron Bakal Diangkat Di New York

Filem arahan Nam Ron, ‘Crossroads: One Two Jaga’ yang mewakili Malaysia di 17th New York Asian Film Festival 2018 (NYAFF) terus menerima khabar gembira apabila diumumkan penganjur iaitu The Film Society of Lincoln Center and Subway Cinema sebagai salah satu daripada 7 buah filem yang bersaing bagi Filem Cereka Terbaik bagi Tiger Uncaged Award (Main Competition/Best Feature Film) bersama-sama filem Shiraishi Kazuya’s Blood of Wolves (Japan), Naito Eisuke’s Liverleaf (Japan), Dong Yue’s The Looming Storm (China), Sunny Chan’s Men on the Dragon (Hong Kong), Jeon Go-woon’s Microhabitat (South Korea) dan Treb Monteras’s Respeto (Philippines).

A post shared by TA Nam Ron (@_nam_ron_)

NYAFF yang akan berlangsung di dua lokasi iaitu Film Society of Lincoln Center dan SVA Theatre pada 29 Jun-15 Julai 2018 adalah festival filem berprestij yang mendukung pembangunan seni dan budaya melalui jaringan sinema dunia dan menjadi platform tayangan dan apresiasi melalui pemilihan filem-filem kontemporari dan klasik dari negara-negara Asia terpilih.

Flem ‘One Two Jaga’ terbitan Pixel Play Entertainment (Bront Palarae & Rozi Izma) dan Jazzy Pictures yang kini menjelajah 21st Shanghai International Film Festival (SIFF) di China yang berlangsung dari 16-25 Jun 2018 di dalam komponen program ‘The Belt and The Road Week terdahulunya telah dipilih sebagai filem pembukaan di 20th Udine Far East Film Festival, Itali pada 20 April 2018 yang lalu selain bertanding bersama-sama penyertaan negara lain dari seluruh dunia (In Competition).

Dibintangi Zahiril Adzim, Rosdeen Suboh, Amerul Affendi, Iedil Putra, Chew Kin Wah serta bintang Indonesia, Ario Bayu dan Asmara Abigail dan ramai lagi, filem ini meneroka sisi gelap berkaitan rasuah, korupsi dan jenayah serta konflik kemanusiaan sejagat yang menghantui masyarakat.

Jangan lupa langgani saluran Instagram, Facebook dan Telegram Murai.MY untuk kemas kini berita hiburan terkini.


‘Aku Tak Jual Telekung!’- Izzue Islam Mengamuk Dituduh Penipu

Kasihan pula kami melihat Izzue Islam di mana hari rayanya bertukar menjadi suram apabila ‘dihantui’ peminat daripada negara seberang yang menuduhnya sebagai seorang penipu.

Perkara itu didedahkan Izzue sendiri di Instagramnya apabila dia mendakwa menerima beberapa aduan daripada peminat yang menuntut dia memulangkan wang mereka setelah membeli telekung keluarannya. Malah lebih parah, mereka yang membelinya sehingga kini tidak menerima tempahan yang dibuat walaupun pembayaran sudah pun dibuat.

Menyedari akan tuduhan tersebut, penyanyi itu menjelaskan bahawa dia tidak pernah menjual telekung seperti didakwa malah turut memohon peminat-peminantnya terlebih dahulu menyiasat akaunnya yang sebenar sebelum membuat sebarang transaksi.

Jelas Izzue, sambutan hari rayanya terganggu dengan dakawaan tersebut setelah mendapati ada pihak yang tidak bertanggungjawab menggunakan nama dan wajahnya untuk kepentingan tertentu. Pesan kami, untuk ketahui sama ada akaun itu palsu atau tidak, pastikan ianya mempunyai tanda biru (blue tick) di akaunnya. Jika tidak, anda pasti berisiko mengalami peristiwa seumpama ini.


‘Dah Lama Buat Hal!’- Netizen Tunjuk Bukti Sikap Sebenar Haqiem Rusli

Belum pun seminggu umat Islam menyambut Aidilfitri, namun industri terlebih dahulu dikejutkan dengan berita mengenai penyanyi Haqiem Rusli yang dikatakan ingin menamatkan karier nyanyiannya dengan memuat naik beberapa kenyataan di media sosial.

Malah penyanyi yang kini terkenal dengan lagu Jatuh Bangun itu dilihat telah memadam semua gambarnya di Instagram. murai.my difahamkan Haqiem kini berada dalam keadaan tertekan apatah lagi sejak kebelakangan ini namanya dikaitkan dengan beberapa kontroversi termasuk isu perbalahan di media sosial dengan penyanyi dan penulis lirik, Asfan Shah.

Dalam perkembangan lain, ketika rancak berita mengenai Haqiem mahu menamatkan karier nya diperkatakan, muncul pula dakwaan daripada netizen yang memberitahu Haqiem sudah lama ‘buat hal’.

Tambahnya juga, sikap penyanyi itu yang sejak dari dahulu seperti berlagak, dan lupa diri antara penyebab mengapa dia tidak disukai ramai.

Dalam hasil pencarian kami juga mendapat terdapat satu pendedahan mengenai Haqiem dan salah sebuah produksi.

Namun begitu, netizen tersebut hanya memberi bayangan mengenai negara jiran, Thailand. Apakah kaitan Haqiem dan Thailand kami juga tidak pasti.

Usaha kami untuk mendapatkan penjelasan lanjut dari Haqiem telah pun diberi maklum oleh pihak pengurusannya di FMC Music. Sehingga kini, jawapan yang diterima mungkin sekadar gimik. Untuk apa, mungkin Haqiem akan menjelaskan dengan lebih terperinci dalam masa terdekat ini.


[REVIEW] The Incredibles 2 Berbaloi Menanti Selama 14 Tahun!

Kepada mereka yang lahir pada 90-an, ini adalah filem kita! Jika anda masih ingat sekitar 2004, filem The Incredibles di bawah PIXAR telah pun ditayangkan. Dimana ianya mengisarkan mengenai kehidupan keluarga superhero, Bob ataupun Mr Incredibles bersama-sama isteri, Helen yang juga Elastic girl dan anak-anak mereka, Violet, Dash dan Jack Jack.

Kini, selepas 14 tahun, Incredibles 2 ditayangkan semula dengan menyaksikan sekuel filem ini yang ternyata mengubat rindu dan penantian yang cukup berbaloi! Masih lagi menampilkan kesemua watak terdahulu, kali ini kami rasakan Incredibles jauh lebih hebat dari filemnya yang pertama dan setiap watak juga telah diceritakan dengan baik. Jika tahun lepas kami letakkan filem Coco sebagai filem animasi terbaik, barangkali tahun ini Incredibles 2 menjadi pilihan murai.my !

Filem yang diarahkan oleh Brad Bird kini kembali! Masih lagi mengisahkan mengenai keluarga Bob Parr, namun kali ini anda bakal menyaksikan tumpuan yang diberikan pada Jack Jack yang cukup menghiburkan!

Malah jika sebelum ini isteri Bob, Helen atau Elastic Girl hanya menjadi suri rumah, kali ini tugas melawan penjahat baru, The Underminer telah diambil alih oleh Helen. Pastikan filem ini menjadi salah satu dalam senarai mesti tonton anda dalam tahun 2018.


Kerana Haqiem Rusli, Bakat As’ad Motawh Diperlekeh Oleh Netizen

Ketika rancak mengenai kenyataan penyanyi Haqiem Rusli yang dikatakan mahu bersara dari nyanyian, hasratnya itu turut dibantah oleh rakan seperjuangannya, As’ad Motawh.

Kenyataan itu telah dimuatnaik oleh As’ad di Twitter nya selepas mengetahui sahabatnya itu mahu berhenti daripada nyanyian yang dipercayai kerana berada dalam tekanan.

“Jika Haqiem Rusli berhenti menyanyi, saya juga akan berhenti menyanyi”

Namun begitu, lain pula yang terjadi selepas penyanyi itu menyatakan pandangannya kerana netizen turut mengecam As’ad.

Selain mempersoalkan keputusannnya itu berkaita dengan Haqiem, ada juga kenyataan yang menganggap As’ad seharusnya berhenti menyanyi kerana suaranya dikatakan sumbang selain mengimbas kembali video As’ad yang tular kerana sumbang ketika menyanyikan lagu dendangan kumpulan Armada Band, Asal Kau Bahagia.

Barangkali ini hanya sokongan As’ad kepada Haqiem. Adakah ini hanya gimik semata-mata? Nantikan pengumuman rasmi daripada pelantun Jatuh Bangun itu kelak!

Jangan lupa langgani saluran Instagram, Facebook dan Telegram Murai.MY untuk kemas kini berita hiburan terkini.


Raja Ilya Mengamuk Di Instagram! Angkara Siapa?

Selepas perkhabaran mengenai Raja Ilya menolak tawaran daripada membintangi filem Marvel, pelakon ini dilihat semakin aktif dan dilihat turut sibuk dengan perniagaannya secara atas talian.

Namun begitu, terbaru Ilya dilihat telah memuat naik satu kenyataan di Insta-story nya yang dilihat seperti kecewa dan tidak berpuas hati angkara seseorang.

Tidak menyebut mana-mana pihak, namun kami difahamkan pelakon ini menjadi mangsa keadaan dan yang pasti ianya berkaitan dengan pembayaran yang masih belum dijelaskan.

murai.my sendiri tidak pasti siapakah gerangan yang dimaksudkan. Ini kerana selain daripada berlakon, Ilya juga kini sedang giat berniaga.

Barangkali ianya ditujukan buat pihak produksi ataupun mereka yang terlibat dalam perniagaan bersama? Apa pun kami mendoakan yang terbaik untuk si cantik ini.


Berhenti Menyanyi? Ini Nasihat 3 Artis Buat Haqiem Rusli

Khabar berita mengenai penyanyi Haqiem Rusli kononnya ingin berhenti menyanyi baru-baru ini benar-benar mencuri perhatian umum. Bukan setakat peminat, malah rakan-rakan artis juga terkejut dengan kenyataan penyanyi itu.

Menyedari akan khabar berita itu, sahabatnya Sufian Suhaimi mendakwa Haqiem jauh lebih bertuah berbanding remaja lain. Bagi Sufian menerusi Harian Metro, dia juga pernah menghadapi situasi yang sama dan berharap agar Haqiem lebih arif tangani masalah sebegini.

“Saya tidak tahu nak cakap kemurungan diperkatakan Haqiem di laman Instagram miliknya sesuai dengan situasi dilalui sekarang. Bagi saya, dia jenis teliti hinggakan masalah kecil dihadapi dia akan terlalu berfikir mengenainya. Kalau betul dia mengalami masalah ini, bagi saya ia masih terkawal. Lagi pun, dia tidak duduk seorang diri sebaliknya tinggal bersama keluarga.

Dalam masa sama, dia masih mendapat sokongan moral tinggi daripada orang sekeliling dan peminat. Jika ingin dibandingkan dengan remaja lain, kehidupan Haqiem jauh lebih bertuah. Sebagai rakan, saya menghormati setiap apa dilakukan. Cuma, saya berasakan dia tidak akan berhenti menyanyi”

Dalam perkembangan lain, Adibah Noor juga berasa kasihan melihatkan Haqiem apatah lagi dia dituduh sebagai salah satu punca mengapa Haqiem dikatakan mahu membuat keputusan berkenaan.

Segalanya bermula apabila Adibah memberi nasihat buat Haqiem mengenai sebutannya dalam salah sebuah lagu terbarunya. Namun begitu, Adibah bersikap optimis dan mengajak Haqiem untuk berjumpa dan berbual sebagai seorang penyanyi yang lebih senior dan juga menganggap Haqiem sebagai adiknya.

Khabar berita itu juga telah menarik perhatian Caprice dimana dia turut memuat satu video khas untuk Haqiem.

A post shared by Caprice (@capriceofficial)

Menerusi video nya itu, Caprice mengharapkan agar pelantun Tergantung Sepi itu tidak mengalah dan turut mendoakan yang terbaik untuknya. Apa pun semoga Haqiem terus positif kerana bakatnya itu satu anugerah yang tidak ramai memilikinya.


Ismail Izzani Punca Haqiem Rusli Mahu Berhenti Menyanyi?

Minggu ini hangat memperkatakan mengenai khabar berita Haqiem Rusli setelah memuat naik satu kenyataan mengenai status kariernya baru-baru ini sehingga mahu berhenti menyanyi. Menyedari akan pengumuman tersebut, peminat-peminatnya jauh terkesan sehingga menuduh beberapa orang artis sebagai punca.

Menerusi perkongsian URTV, ibu kepada Haqiem, Nazrah Nordin mendedahkan bahawa dia berasa terkilan kerana anaknya dikecewakan oleh kawan-kawan baik sendiri. Malah menurut Nazrah juga Haqiem seperti sudah putus harapan dengan apa yang telah berlaku.

“Apa yang boleh saya kongsikan, Haqiem kecewa kawan baik ‘tikam belakang’ dan ‘bermuka-muka’ terhadapnya. Hadapan cakap lain, belakang cakap lain pula. Paling sedih, ada yang memperlekeh bakat Haqiem sebagai komposer muda. Tak kurang juga nak laga-lagakan Haqiem dengan orang lain tanpa ada perbincangan secara baik. Sebagai ibu, saya agak terkilan kerana kawan-kawan baiknya itu sudah saya anggap seperti ahli keluarga sendiri. Mereka selalu lepak di rumah bersama Haqiem, sudah seperti adik-beradik.

“Siapa mereka tu, rasanya biarlah menjadi rahsia antara kami. Saya pun tak mahu aibkan siapa-siapa sebab semuanya boleh diselesaikan cara baik. Lagi pun, hal ini terjadi antara Haqiem dan kawan-kawannya, rasanya lebih baik mereka yang uruskan serta selesaikan sendiri apa yang berlaku. Sebagai ibu, saya nasihatkannya agar banyak bersabar dan lebih baik berdiam diri daripada berkata-kata yang mungkin mengguris hati orang lain. Diam itu lebih baik.”

Dalam perkembangan lain, penyanyi Ismail Izzani juga terpalit dengan isu ini apabila dia dikecam hebat di Twitter dengan menuduh dia sebagai punca mengapa Haqiem berada dalam tekanan. Spekulasi bermula apabila Ismail memuat naik beberapa status di Twitter seperti ditujukan buat Haqiem.

Namun begitu, Ismail menjelaskan hubungan dia dan Haqiem kini berada dalam baik dan mengharapkan rakannya itu menyuruh peminat-peminatnya bertenang dan tidak membuat tuduhan yang melulu.

Apa pun, kami begitu berharap agar kontroversi ini berakhir dengan baik. Samada ianya sekadar gimik ataupun tidak, nantikan pengumuman dari Haqiem.

Jangan lupa langgani saluran Instagram, Facebook dan Telegram Murai.MY untuk kemas kini berita hiburan terkini.


Kurang Ajar Dengan Orang Tua? Ini Penjelasan Siti Sarah

Kerana sebuah video yang dimuat naik Siti Sarah Raisuddin di Instagram nya, dia menerima pelbagai kecaman sehingga terfikir untuk menutup akaunnya itu.

Semuanya gara-gara video itu menampakkan Sarah enggan membeli barangan yang dijual seorang lelaki sehingga dianggap kurang ajar. Namun, jika diperhatikan jelas tertera ianya merupakan sebuah gurauan dan turut kedengaran gelak tawa daripada suaminya, Shuib Sepahtu.

A post shared by Siti Sarah Raissuddin (@sitisarahraissuddin)

Bagaimanapun, Sarah juga menjelaskan video berkenaan hanyalah sekadar gurauan, manakala lelaki tua itu ialah bapa kandungnya iaitu Raissuddin Hamzah.

“Lelaki ini Raissuddin Hamzah. Dia bapa kandung saya, kami hanya bergurau. Dari video ini sebenarnya apa yang kita lihat dia sangat sporting melayan karenah anak-anak yang suka bergurau.

“Nak dijadikan cerita ada pihak yang kata saya biadap sebab tak beli barang pakcik ini,”

“Kenapa la suka sangat nak keji caci orang tanpa usul periksa. Semoga Allah permudahkan hidup kalian amin,”

Tambah Sarah, dia turut menasihatkan agar netizen mengkaji terlebih dahulu sesuatu perkara sebelum bertindak meninggalkan komen negatif. Kasihan Sarah, lain yang diharapkan lain pula yang terjadi. Buat mereka yang buat tuduhan melulu itu, periksa sebelum komen!


“Saya Pernah Menjadi Athies” – Adam Corrie Dedahkan Kisah Lampau

Sejak kebelakangan ini, isu atheis semakin hangat diperkatakan. Semuanya bermula dengan pengakuan seorang lelaki muslim yang memuat naik secara terbuka pengakuannya di Twitter dimana dia dikatakan tidak lagi mahu menganut agama Islam.

Malah dia turut memberitahu tahun ini merupakan tahun terakhir dia akan beraya sebagai seorang Muslim.

Susulan daripada itu, pelakon Adam Corrie Lee turut mengaku pernah menjadi atheis suatu ketika dahulu. Suatu ketika dahulu dia mengaku tidak percayakan Tuhan dan sewaktu itu dia merasakan hidupnya seperti kosong sebelum dikurniakan hidayah untuk memeluk agama Islam.

Kini, Adam hidup begitu bahagia bersama keluarga tersayang apatah lagi bakal dikurniakan cahaya mata.

“Ramai yang DM pasal melayu declare mereka Atheis. Saya doakan mereka diberikan taufik dan hidayah ..”

Bagi Adam, dia suka berkongsi kisah pengalaman hidupnya di Twitter dan perkongsian tersebut turut menerima perhatian dan maklum balas positif daripada para peminat. Semoga apa yang dilalui oleh Adam menjadi iktibar buat kita semua. Insyallah.


Neelofa Beri Kata-Kata Semangat Buat Haqiem Rusli!

Minggu Haqiem Rusli! Dimana hampir setiap hari dan media massa membuat liputan mengenai penyanyi ini setelah dikhabarkan mahu tamatkan kariernya gara-gara dipercayai mengalami tekanan. Pengumuman itu dibuat Haqiem sejurus memadam semua gambarnya di Instagram.

Melihatkan pada kontroversi itu, ramai peminat memberi kata-kata semangat buat Haqiem dan turut merayu agar tidak membuat keputusan yang terburu-buru.

Malah, selebriti terkenal Neelofa turut sempat menasihati serta memberi semangat buatnya kerana pengacara MeleTOP itu percaya dia mempunyai sokongan yang kuat daripada peminat-peminatnya.

Sejak perkhabaran tersebut, bukan sahaja Neelofa malah begitu ramai rakan-rakan artis turut menyatakan sokongan dan memberi semangat buat Haqiem Rusli. Antaranya adalah Caprice, Syafiq Kyle,  Adibah Noor, Asad Motawh dan ramai lagi! Apa pun, kami harap Haqiem kekal bertenang dan abaikan sahaja komen negatif kerana membalasnya hanya menaikkan kecaman daripada para netizen.

Jangan lupa langgani saluran Instagram, Facebook dan Telegram Murai.MY untuk kemas kini berita hiburan terkini.


Pilih Kasih? Filem Qhaliq Ditarik Selepas Seminggu Ditayangkan

Untuk anda yang berhajat untuk menonton filem ‘abang bomba‘, Qhaliq mungkin terpaksa lupakan niat tersebut kerana dikhabarkan tayangan filem itu telah pun ditarik semula. Malah hasrat kami untuk membuat ulasan mengenai filem Qhaliq juga tidak kesampaian.

Berita sedih itu dikongsi sendiri oleh penerbit filem Qhaliq, Datuk Fyzal Fauzi yang kecewa filem terbitan syarikatnya itu telah ditarik dari pawagam di seluruh negara, bermula hari ini. Malah jika mengikut perkiraan filem Qhaliq hanya sempat ditayangkan selama seminggu dan jika ditolak hari raya, ianya sekadar 5 hari ditayangkan.

Menurut Fyzal, isu ini pernah dibangkitkan pengarah dan penerbit filem Aifa Motion Pictures, Ahmad Idham Nadzri, bahawa ramai penerbit baru sering kali menjadi mangsa Sistem Wajib Tayang (SWT).

“Saya pun tidak pasti siapa sebenarnya yang bertanggungjawab perihal syarat tayangan di pawagam ini.

“Adakah kuasa pemilik pawagam di Malaysia lagi besar daripada penggubal peraturan perihal pawagam dan tayangan?”

Jika mengikut syarat wajib tayang, durasi yang sepatutnya ditayangkan di pawagam tempatan sekurang-kurangnya adalah dua minggu, iaitu sehingga minggu depan. Qhaliq arahan Rosli Mohd Taib menampilkan pelakon Hairul Azreen, Risteena Munim, Aliff Yasraf, Ahmad Idham dan Nur Albaniah.


3 Pelakon Terkenal Thailand Ini Bakal Cetuskan Fenomena Di Malaysia!

Untuk anda yang sudah menonton filem terkenal Thailand, I Fine Thank You Love You pasti mengenali pelakon utamanya, Sunny Suwanmethanon.

Berita baik untuk anda, Sunny bakal berada di Malaysia pada bulan hadapan!

Selain Sunny, salah seorang ahli kumpulan muzik korea terkenal, 2PM iaitu Nickhun dan pelakon Thailand terkenal, Yaya  juga bakal berada di Putrajaya bagi mempromosikan filem terbaru mereka, Brother of The Year yang kini turut ditayangkan di pawagam tanah air.

Kehadiran mereka untuk sesi bersama peminat di IOI Mall Putrajaya kelak dijangka bakal cetuskan fenomena. Manakan tidak dengan populariti yang dimiliki mereka sudah pasti ramai peminat mereka bakal membanjiri pusat membeli belah itu. Terdahulu, Nickhun sendiri pernah cetuskan fenomema dengan turut sertai rancangan realiti terkenal, Running Man menerusi beberapa buah episod.


Terima Cincin! Safiey Ilias Dilamar Teman Lelaki?

Sejak kebelakangan ini, netizen hangat memperkatakan mengenai usahawan kosmetik terkenal,Safiey Illias. Jika sebelum ini kami telah memuat naik satu artikel dimana netizen mendakwa dia telah melampaui batas, kali ini ada sesuatu yang mencuri perhatian ramai.

Menerusi perkongsian sebuah video baru-baru ini kelihatan Safiey menerima kejutan daripada seorang lelaki yang kononnya menurut netizen adalah teman lelakinya. Lelaki yang dikenali sebagai Syah James itu telah menghadiahkan Safiey sebentuk cincin dan turut menyarungkannya pada jari usahawan itu.

Seperti yang dijangka, video tersebut turut menerima kecaman hebat apatah lagi seperti yang diketahui umum, Safiey sebenarnya adalah seorang lelaki.

Ramai yang mengharapkan agar Safiey dan Syah bertaubat dan menerima keadaan mereka seadanya. Barangkali ianya sekadar taktik pemasaran? Mungkin Safiey ada jawapannya!


[GAMBAR] Shahir Sekeluarga Datang Beraya Ke Atau Merisik Erra Fazira?

Kunjungan penyanyi Shahir bersama keluarganya ke rumah selebriti popular Erra Fazira pada hari raya pertama minggu lalu mencetuskan pelbagai spekulasi. Ramai yang mengandaikan pasangan ini akhirnya akan bersatu sebagai suami isteri selepas dikatakan bercinta sejak beberapa tahun lalu.

Bagaimanapun, Erra menafikan perkara itu dan memberitahu Shahir dan keluarganya hanya sekadar beraya dan bukanlah menghantar rombongan merisik. Tiada sebarang perbincangan pun mengenai perkahwinan mereka.

“Memang Shahir dan keluarganya ada datang ke rumah pada hari raya pertama lalu. Namun, ingin saya tegaskan, kunjungan itu sekadar untuk beraya. Tiada majlis merisik atau apa-apa yang berkaitan dengan hubungan kami.

“Malah, kami tidak berpakaian sedondon pun. Lagipun, saya dan keluarga Shahir sudah saling mengenali, jadi tiada masalah untuk mereka datang beraya,” katanya kepada BH Online.

Ditanya mengenai status hubungannya bersama Shahir, Erra masih menegaskan mereka tidak bercinta dan sekadar berkawan sahaja. murai.my mendoakan agar pasangan ini berkekalan hingga ke Jannah, in shaa Allah, aamiin!

Jangan lupa langgani saluran Instagram, Facebook dan Telegram Murai.MY untuk kemas kini berita hiburan terkini.


‘Jangan Jadi Rasis’- Chef Wan Tegur Menteri

Chef selebriti terkenal, Datuk Redzuwan Ismail atau lebih dikenali sebagai Chef Wan terkesan dengan kenyataan berbaur rasis dari Menteri Sumber Manusia, M. Kulasegaran berhubung isu pengambilan tukang masak asing disekat kerja di restoran yang diumumkan baru-baru ini.

Memetik dari Mstar Online, Chef Wan berpendapat tindakan kerajaan menggesa semua restoran di negara ini mengambil tukang masak tempatan untuk bekerja di restoran masing-masing mulai 1 Julai sebagai tidak wajar.

Chef Wan turut menyifatkan keputusan itu seolah-olah meletakkan diskriminasi terhadap pendatang asing yang bekerja secara sah sebagai tukang masak di negara ini.

“Makanan seperti cinta yang tiada batasan. Ramai chef dari Malaysia yang bekerja di pelbagai bandar di seluruh dunia dan mereka juga melakukan perkara sama.

“Soalan saya kepada menteri itu, mengapa pendatang ke negara ini tidak boleh memasak masakan Malaysia hanya kerana status mereka bukan orang tempatan?

“Kenapa perlu kita mendiskriminasikan mereka? Negara lain tidak pula layan bangsa lain seperti penduduk kelas kedua,” tulis Chef Wan di Instagram.

Ujar Chef Wan lagi, keputusan yang dibuat tidak akan menjadikan kualiti dan standard makanan ke arah yang lebih baik, sebaliknya kita perlu melihat kelemahan diri sendiri terlebih dahulu.

“Sikap chef Malaysia sebenarnya yang perlukan perubahan besar daripada kita menunding jari pada orang-orang asing ini… Adalah lebih baik kita lihat kelemahan diri sendiri.

“Jika ada chef tidak bagus, kita didik mereka, tingkatkan kemahiran mereka. Jika ada sifat pengotor, ajar lah dan sentiasa awasi restoran untuk memenuhi tahap kebersihan dan sebagainya,” ujarnya lagi.

Terdahulu, Kulasegaran dalam satu kenyataan kontroversi mengumumkan mulai awal tahun 2019, semua restoran tempatan diminta hanya menggunakan khidmat tukang masak warga tempatan. Menurutnya peraturan itu akan mengurangkan kebergantungan restoran tempatan kepada tenaga kerja asing dan konon bagi memastikan kualiti makanan terjamin.


Elly Mazlein Berbaik Semula Dengan Bekas Suami & Faye Kusairi

Benarlah kata orang, Ramadan dan Aidifitri adalah sebaik-baik bulan dan ramai yang mengambil kesempatan dalam bulan yang baik ini untuk saling bermaafan dan lupakan sengketa lama. Jika dahulu, Nora Danish dan Fasha Sandha telah melupakan ‘kisah lama’ mereka kali ini giliran penyanyi Elly Mazlein pula melakukan perkara yang sama.

Rata-rata sudah mengetahui bahawa sejak beberapa bulan yang lalu, Elly gemar memuat naik status sindiran di Instagram nya di mana dia telah memerli Azmi Hatta kerana tidak membayar nafkah anak mereka. Namun begitu, baru-baru ini, Azmi yang juga bekas suami Elly bersama-sama isterinya, Faye Kusairi akhirnya telah menjenguk anak Elly dan Azmi hasil perkahwinan mereka terdahulu.

Dalam perkembangan lain seperti yang dilaporkan Berita Harian pula, Elly akui Azmi menitiskan air mata kerinduaan saat bertentangan mata dengan anak mereka. Malah Azmi turut datang membawa baju raya untuk anaknya itu.

“Syukur alhamdulillah, Aidilfitri kali ini cukup bermakna buat saya. Ini kerana Azmi sudi datang melawat anak kami. Ini yang saya tunggu-tunggu selama ini demi melihat kebahagiaan Sefhia dan hendak dia kenal siapa bapanya.

Selama ini, orang anggap saya ‘meroyan’ dan tak boleh ‘move on’ (teruskan hidup) selepas berpisah dengan Azmi. Saya tak kisah apa orang anggap saya, sebab kebahagiaan ini yang saya mahukan demi anak.

Alhamdulillah, Azmi tadi datang bawa baju raya untuk Sefhia dan saya lihat anak kami pun gembira. Saya cuma berharap ikatan antara mereka terus kekal”

Elly berharap agar bekas suaminya itu tidak lagi culas menjalankan tanggungjawabnya sebagai seorang bapa terutama sekali berkaitan hal nafkah anak. Baguslah jika begitu kerana air yang dicincang tidak akan putus. Semoga hubungan baik ini berkekalan sehingga ke akhir hayat hendakNya.

Jangan lupa langgani saluran Instagram, Facebook dan Telegram Murai.MY untuk kemas kini berita hiburan terkini.


‘Aku Bagi Masa 24 Jam!’- Ifa Raziah Bakal Saman Penjual Produk?

Nama selebriti sensasi, Ifa Raziah tidak asing lagi dalam industri hiburan tempatan. Sering kali memenuhi jemputan acara, dia juga kini sedang aktif dalam perniagaan produk pelangsingan badan miliknya. Jika anda dapat perhatikan, dia kini begitu langsing berbanding dahulu.

Terbaru, penyanyi ini telah memuat naik satu kenyataan di Instagram nya dimana dia berasa geram dan kesal dimana terdapat satu penjual produk pelangsingan badan telah menggunakan gambarnya sebagai testimoni mereka.

“Hello .. Kalau nak buat bisnes tak salah pun tapi jangan nak ambik kesempatan guna gambar aku jadikan Model produk kau Gamp**g

Dasar Melayu Kodokkk .. Orang nak jual produk kurus kau pun nak jual jugak tapi nak Curi gambar aku .. Kalau kau nak sangat aku jadi Duta produk kau..BAYARLAH BERJUTA KAT AKU BA***!!”

Tambah Ifa, dia memberi tempoh masa 24 jam kepada pemilik produk tersebut untuk memadam fotonya. Kegagalan untuk berbuat demikian, individu tersebut berkemungkinan akan berhadapan tindakan saman daripada pihak Ifa sendiri.

A post shared by MISS DIVA IFA RAZIAH (@ifa_raziah)

Ini bukanlah kali pertam para artis berhadapan isu seumpama ini. Baru-baru ini juga ramai selebriti seperti Izzue Islam dan Mawar Rashid turut menjadi mangsa. Nasihat kami, kaji dahul sebelum membeli!


[VIDEO] Kerana Babak Ini, Sharifah Sakinah Dituduh Permainkan Agama

Untuk anda penonton setia drama Bini Aku Dari Neraka, pasti sedia maklum dengan episod semalam yang hangat diperkatakan netizen apa memperlihatkan sebuah babak antara Sharifah Sakinah dan Aiman Hakim Ridza selaku pelakon utama filem itu.

Gara-gara babak tersebut, Sharifah Sakinah dituduh mempersendakan agama dan mendapat kecaman netizen. Rata-rata netizen mengganggap babak yang berkaitan dengan hukum hakam agama tidak seharusnya dijadikan sebagai bahan jenaka di dalam sesebuah drama mahupun filem.

Melihatkan pada kecaman yang diterima, Sharifah Sakinah atau lebih mesra disapa sebagai Kinah menjelaskan hal yang sebenar mengenai babak tersebut. Menurutnya, watak itu adalah seorang gadis lurus (bimbo) yang ingin mempelajari hukum agama dengan betul. Tambahnya juga drama ini patut dijadikan pengajaran buat semua agar tidak membuat silap seperti watak yang dimainkannya.

Susah juga ya bila netizen terlalu serius! Teringat kami pada drama Nur yang turut mengalami nasib yang sama tempoh hari.


Sah! Zulin Aziz Bakal Tinggalkan Suria FM Minggu Ini

Rasanya tidak lama dahulu, seorang penyampai radio dari Suria FM telah pun beralih ke sebuah stesen radio yang lain. Kali ini, giliran Zulin Aziz pula meninggalkan stesen radio itu.

Segalanya telah disahkan sendiri oleh Zulin apabila dia memberitahu bahawa dia tidak akan menyambung kontrak bersama stesen radio Suria FM. Sebelum ini, Zulin dikenali ramai menerusi segmen Suria Pagi yang ke udara setiap Isnin hingga Jumaat,bergandingan bersama Sharifah Shahira dan Fizi Ali.

Pengumuman itu dibuat Zulin selepas berkongsi artikel daripada salah sebuah akhbar tempatan yang mengatakan dia tidak akan menyambung kontrak bersama stesen radio itu yang berakhir pada penghujung bulan ini.

Tambah Zulin, dia akan ke udara menerusi segmen kendaliannya buat kali terakhir pada minggu ini sebelum kontraknya tamat.

“Walau saya bukan lagi penyampai suria tapi mereka tetap dihati saya.

Saya nak meluangkan masa sepenuhnya dengan sahabat2 disuria.masih tinggal lagi seminggu sebelum saya berhenti.”

Rata-rata pendengar dan peminat yang mengetahui akan khabar beritua tersebut berasa sedih. Namun begitu, Zulin berharap agar peminat terus menyokong karier seninya walapun dia tidak lagi bergelar sebagai penyampai radio. All the best buat Zulin!

Jangan lupa langgani saluran Instagram, Facebook dan Telegram Murai.MY untuk kemas kini berita hiburan terkini.


Kenyataan Wak Doyok Di Instagram Berbaur Lucah. Betul Ke?

Boleh dikatakan sejak kebelakangan ini ada sahaja kontroversi yang terpalit pada selebriti, Wak Doyok yang membuatkannya terus dikecam di laman sosial miliknya.

Terbaru, Wak atau nama sebenarnya Mohd Azwan Md Nor, telah memuat naik sekeping gambar durian dan turut menulis sebuah status dimana dia dilihat seperti menyamakan dada wanita dengan raja buah itu.

“Durian adalah raja buah,
 Tapi raja buah terletak di dada wanita”

Melihatkan pada kenyataan wak itu, rata-rata netizen menyifatkan kenyataannya itu seperti sesuatu yang menjatuhkan maruah wanita dan berbaur lucah.

Malah ada juga yang menganggap Wak sebagai contoh yang negatif tidak setanding dengan penampilannya yang dikenali sebagai ikon fesyen. Walau pun ianya sekadar gurauan, namun jika ianya menyentuh sensitiviti sudah pasti mencetus kontroversi bukan?


Yuna Dan Suami Tampil Buka Mulut Isu ‘Baby Bump’

Baru-baru ini, gambar Yuna Zarai menyambut hari raya bersama keluarga telah menimbulkan keseronokan dan rasa gembira buat peminat penyanyi antarabangsa berkenaan. Jika diperhatikan, tidak dapat dinafikan bahawa terlihat baby bump Yuna dalam salah satu gambar yang dimuatnaiknya.

Perkara tersebut sekaligus membuatkan peminatnya memenuhi komen dengan ucapan tahniah malah ada yang tidak sabar-sabar menantikan kehadiran cahaya mata pasangan ini.

Namun tuan empunya badan telah pun memberikan kenyataan berkaitan perkara berkenaan. Ini jawapannya!

Namun menurut tinjauan kami di ruangan komen, suaminya Adam Sinclair juga telah menjelaskan dakwaan itu tidak benar sama sekali.

Kami rasa, berita tersebut muncul kerana rekaan dan juga material yang telah digunakan untuk pakaiannya di dalam gambar tersebut. Nampak gayanya para peminat harus bersabar sedikit lagi sebelum mendengar khabar gembira tentang kehadiran orang ketiga di dalam hidup Yuna dan Adam.

Buat masa ini, kita doakanlah pasangan ini dimurahkan rezeki untuk menimang cahaya mata dalam masa terdekat.


Kantoi! Tom Holland Bocorkan Judul Filem Sekuel Spider-Man

Nampaknya gelaran sebagai pembocor rahsia Marvel masih dipegang oleh Tom Holland. Setelah Avengers: Infinity War, kali ini filem sekuel Spider-Man Homecoming yang jadi sasarannya.

Menurut laporan dari Variety, Isnin (25/6/2018), Tom Holland didakwa telah membocorkan judul sekuel Spider-Man dalam sebuah video singkat di Instagram miliknya.

Video ini, dirakam di belakang panggung Comic Con di Seattle, Amerika Syarikat. Pada awal video, Tom Holland meminta maaf kerana belum ada informasi besar terbaru tentang sekuel Spider-Man yang boleh dia maklumkan.

“Saya ingin minta maaf kerana tak ada khabar besar yang diungkap minggu ini. Saya juga tak tahu banyak tentang itu,” kata Tom Holland.

Tom Holland juga mengaku bingung seperti apa sekuel Spider-Man ini nantinya. Pasalnya, Spider-Man adalah salah satu watak yang jadi korban ‘jentikan jari maut’ Thanos.

“Saya juga bingung sebab saya mati, jadi saya tak tahu akan jadi nanti.”

A post shared by Tom Holland (@tomholland2013)

Aktor 22 tahun ini kemudian menyampaikan bahawa dia sudah mendapat skrip film baru ini.

“Tapi saya dapat skrip baru, saya sangat bersemangat membacanya. Ini akan jadi lebih hebat.”

Tom Holland lantas menunjukkan layar tabletnya. Di sana, tertulis judul skrip “Far From Home”.

Mungkin hal ini disengaja atau tidak, yang jelas ramai yang percaya filem terbaru Manusia Labah-Labah itu akan bertajuk Spider-Man: Away From Home. Kantoi Sudah!

Sekuel Spider-Man ini, akan dirilis pada 5 Julai 2019 akan datang, atau dua bulan setelah sekuel Avengers: Infinity War dirilis.

Jangan lupa langgani saluran Instagram, Facebook dan Telegram Murai.MY untuk kemas kini berita hiburan terkini.


Gempar! Kelab Peminat Fattah Amin Dibubarkan?

Seperti yang kita ketahui, populariti seorang artis juga terletak pada kelab peminatnya. Ini kerana hampir setiap perkembangan dan aktiviti selebriti kesayangan mereka akan dipenuhi kelab-kelab peminat ini.

Terbaru, satu berita yang mengejutkan diterima murai.my dimana terdapat khabar berita bahawa kelab peminat selebriti terkenal, Fattah Amin dikatakan telah dibubarkan secara rasmi semalam. Kami sempat mengambil suntingan kenyataan The FA Club dimana mereka telah membubarkan kelab itu selepas mengambil kira beberapa faktor yang tidak didedahkan.

Menguatkan lagi spekulasi berkenaan,Fazura telah memuat naik status yang berupakan kata-kata semangat buat suaminya itu di Instagram.

Malah peminat-peminat Fattah turut memberi kata-kata semangat dan menyatakan sokongan penuh buat pelakon ini.

Apa pun, sehingga kini puncanya tidak diketahui malah akaun rasmi The FA Club juga telah dinyahaktif dari Instagram sejak semalam. Bersabarlah Fattah!


Kehadiran Anak Tom Cruise Di Perhimpunan LGBT Tarik Perhatian Dunia

Suri Cruise, merupakan salah seorang anak selebriti yang sering kali mencuri perhatian. Mempunyai rupa paras yang cantik yang diwarisi daripada ibu bapanya, Tom Cruise dan Katie Holmes tidak hairanlah paparazzi sering kali ‘mengintai’ kehidupan Suri meskipun ibu bapanya sudah berpisah.

Terbaru, Suri sekali lagi mencuri perhatian apabila dia dilihat di perhimpunan golongan LGBT (Lesbian, Gay, Bisexual and Transgender) 2018 NYC Pride Parade yang berlangsung di New York, Ahad baru-baru ini. Baru berusia 12 tahun, kemunculannya itu bukan sahaja menarik tumpuan media tempatan malah media antarabangsa turut membuat liputan mengenainya.

Ketika ditanya adakah Suri seorang lesbian, jelas sekali tidak benar! Ini kerana dia dan rakan-rakannya hanya menjual lemonade di perhimpunan itu dengan harga dua dollar setiap gelas dan turut menjual ‘Rainbow Rice Krispies’ dimana warna warna itu melambangkan simbol golongan LGBT.

Dalam perkembangan lain, ramai yang menyukai sikap rendah diri Suri yang dilihat ketika perhimpunan itu berlangsung.


[VIDEO] Fasha Sandha Dan Aidil Aziz Mesra Berpelukan Jadi Tanda Tanya!

Sebelum ini timbul spekulasi mengenai Fasha Sandha dan pelakon Aidil Aziz yang dilihat sering kali bersama sehingga timbul dakwaan bahawa mereka kini sedang bercinta. Namun, bagi Aidil mereka hanya sekadar kawan baik dan menafikan dakwaan tersebut.

Terbaru, muncul pula sebuah video dimana terdapat dakwaan di mana Fasha dan Aidil kelihatan berpelukan mesra dan manja yang dipercayai dirakam oleh netizen di lapangan terbang. Malah, Fasha juga dilihat mencium pipi dan tangan Aidil persis sepasang kekasih yang sedang hangat bercinta.

Terdahulu, Fasha dan Aidil turut bergandingan dalam sebuah drama yang ditayangkan beberapa bulan yang lalu.

Ditambah pula, gambar mesra mereka berdua turut dimuatnaik di Instagram Fasha. Adakah benar mereka sekadar berkawan baik mahupun sebaliknya? Mungkin Fasha mahupun Aidil bakal umumkan sesuatu tidak lama lagi.


Bongkar! Ibu Aliff Syukri Dedah Sikap Sebenar Shahida

Bagaikan selebriti! Siapa sangka anak keempat pasangan Datuk Seri Aliff Syukri dan Datin Seri Shahida, Yusoff Al-Qardawi yang baru sahaja dilahirkan pada Ahad lalu menerima populariti secara mendadak.

Malah hasil tinjauan kami mendapati, akaun Instagram yang baru sahaja diwujudkan untuk anaknya itu telah mencapai lebih dari 100 ribu pengikut. Ini sekali gus mengalahkan populariti anak Datuk Seri Siti Nurhaliza, Siti Aafiyah Mohd Khalid.

Dalam perkembangan lain, ibu kepada Aliff iaitu Rozita Ibrahim dikhabarkan telah menyediakan juadah khas untuk Shahida.

Malah tatkala menerima khabar gembira mengenai kelahiran cucunya, Rozita menerusi Instagram nya telah memuat naik beberapa video mengenai persediaan juadah berpantang khas untuk menantunya itu.

Menerusi Instagram nya juga, Rozita dilihat telah mendedahkan sikap sebenar Shahida yang selama ini tidak diketahui umum. Dia menyifatkan menantunya itu adalah seorang wanita dan isteri yang baik untuk Aliff.

“Bagaimana Ida menjadi menantu saya? Saya uji dia semasa dia menjadi staf saya lagi..”

Malah Rozita juga telah mendedahkan sebelum Shahida menjadi menantunya, dia terlebih dahulu memerhatikan sikap sebenar isteri usahawan itu yang menambat hati mereka sekeluarga.

Tahniah diucapkan buat Aliff sekeluarga dari murai.my!

Jangan lupa langgani saluran Instagram, Facebook dan Telegram Murai.MY untuk kemas kini berita hiburan terkini.


Blok 404: Anda Fobia? 5 Hal Yang Patut Anda Tahu Sebelum Menonton

Telefilem bercorak cemas dan seram, Blok 404 arahan Silver Chung yang pernah mencetuskan fenomena ketika diedarkan dalam format video cakera padat (VCD) sekitar 2001, kini difilemkan. Pernah menghantui penggemar cerita seram kira kira 17 tahun lalu, pastinya versi filem ini antara karya yang sudah ditunggu lama sekali gus mengubat kerinduan mereka yang sukakan genre sedemikian.

Penggambaran filem ini diadakan sejak 8 hingga 21 Jun tahun lalu di beberapa lokasi seperti Rumah Kebun Hulu Langat dan di sekitar Kuala Lumpur termasuk di Jalan U Thant, Ampang dan Rumah Sri Kenangan, Cheras.

Masih mengekalkan deretan beberapa orang pelakon asal seperti Zamarul Hisham, Raja Azrey dan Datuk Boy Iman, filem yang diarahkan Isma itu turut membariskan beberapa wajah baru seperti Fasha Sandha, Nur Risteena Munim, Amar Asyraf, Nadia Brian Aedy Ashraf dan Adrea Abdullah. Tak ketinggalan Kamal Adli, Kilafairy, Azrel Ismail, Izreen Azminda dan Taufik Hanafi.

Nasib baik Zul sempat ternampak sebuah rumah di bawah bukit yang dinamakan Guesthouse 404  dan berasakan mungkin boleh dapatkan bantuan di situ. Lokasi rumah tamu yang terpencil dan di tepi sungai mengamalkan konsep ‘disconnect to connect’ yang membawa maksud tiada kemudahan internet dan line telefon.

Pelbagai cerita aneh mula terjadi ketika itu. Apakah yang terjadi sebenarnya? Apakah signifikan filem ini

Rasanya ini kali pertama murai.my tengok filem Malaysia yang sangat berani mengetengah isu-isu sensitif seperti seks bebas dan penyalahgunaan dadah yang boleh diambil sebagai pengajaran. Ya, kita sangat merindukan karya Arwahyarham Yasmin Ahmad semasa dia masih hidup.

Semua pelakon di dalam filem ini tidak kira watak utama atau watak kecil berjaya memberikan impak lakonan yang sangat hebat. Walaupun filem ini mempunyai durasi tayangan lebih dua jam, namun setiap minit di dalam filem ini sangat berharga dan jalan ceritanya juga fast-moving serta tidak meleret.

Perasaan rasa takut yang berlebihan dan tidak rasional terhadap rasa sakit atau ngeri. Seperti dalam beberapa babak dalam filem ini di mana pembunuhan yang dilakukan agak ngeri oleh watak utama dalam filem ini. Antaranya, potong kepala, siat kulit, hiris wajah dan sebagainya. Takutkan? Kami tidak mahu namakan watak-watak sebagai pembunuh itu, biar anda tonton sendiri.

Anda takut benda tajam dan menyakitkan? itu adalah sejenis fobia yang mungkin anda alami dalam filem ini, jadi anda kena hati-hati!

Dalam filem ini terdapat senjata tajam yang akan menikam tubuh secara menyuluruh. Dalam adegan ini juga memperlihatkan pisau tajam memotong tubuh mangsa yang digantung dan setelah itu anggota tubuh sehingga hancur. Adeeii, seram tak?

Badut adalah sebuah pekerjaan yang fungsinya menghibur orang banyak, tetapi bagi sesetengah orang Badut adalah sebuah mimpi buruk yang menakutkan. Ketakutan berlebihan terhadap Badut disebut sebagai Coulrophobia. Dalam filem ini, salah seorang pembunuh memperagakan diri sebagai badut untuk membunuh.  Kenapa Badut? sebab ramai juga yang takut dengan badut sebenarnya.

Namapun filem seram dan pembunuhan misteri, mesti penuh dengan darah-darah. Kalau anda fobia dengan darah, haruslah berwaspada sebelum menonton. Memercik-mercik darah sampai ke muka, kami pun tak sanggup nak tengok. Tapi memang meremang juga!

Jika yang belum menonton , ada sesuatu taktik yang agak aneh digunakan oleh pembunuh untuk melemahkan mangsa. Pembunuh menggunakan suntikan bagi membuatkan mangsa rasa kejang dan tidak melawan. Bagi yang fobia dengan jarum suntikan, pasti anda akan rasa tidak selesa dengan jarum suntikan yang seringkali digunakan setiap kali memerangkap mangsa.

Jadi, anda rasa apa motif sebenarnya mereka membunuh? Apa salah mereka yang terkorban? Adakah ini kerana sifat dendam?

Kalau korang nak tahu apa yang akan terjadi, jangan lupa tonton Blok 404 di pawagam berdekatan korang pada 28 June ini tau!


Terlalu Mesra! Peminat Doakan Jodoh Janna Nick Dengan Sepupu Sendiri

Sebelum ini kami di murai.my pernah menyiarkan kisah mengenai hubungan mesra Janna Nick dengan seorang pelakon baru, Adam Lee. Namun begitu, hubungan mesra mereka telah disalahtafsir kerana kedua-duanya adalah sepupu.

Terbaru, gara-gara Adam memuat naik sekeping gambar dia dan Janna berpelukan di Instagram,pelakon kacak ini telah dikecam hebat. Meskipun hubungan mereka sebagai sepupu namun jika diambil kira hukum, mereka sah berkahwin menurut syarak. Walau bagaimana pun, Adam sudah memadam gambar tersebut dan turut memohon maaf.

Melihatkan pada kemesraan mereka berdua, rata-rata peminat mendoakan agar dipertemukan jodoh diantara kedua-duanya.

Malah ada juga yang melihat mereka berdua cukup serasi bersama. Apa kata anda? Jarang sekali untuk kita mendengar selebriti mahupun netizen bertemu jodoh sesama sepupu mereka bukan?

Jangan lupa langgani saluran Instagram, Facebook dan Telegram Murai.MY untuk kemas kini berita hiburan terkini.


Kerana Siti Kassim, Adibah Noor Ditegur Kerana Keruhkan Keadaan

Sejak kebelakangan ini nama Adibah Noor sering kali berlegar dalam susur masa sosial media. Baermula dengan isu kononnya Adibah menjadi punca mengapa Haqiem Rusli mengalami tekanan sehinggalah terbaru melibatkan sebuah isu berbaur politik.

Terdahulu, tular seketika mengenai isu melibatkan peguam dan aktivis, Siti Kassim dilepaskan yang ditahan polis atas dakwaan melarikan anak guamnya dan mengganggu penjawat awam menjalankan tugas.

Bagi Adibah yang aktif di Twitter turut mengutarakan pendapatnya tersendiri mengenai isu tersebut. Namun begitu, hanya kerana dia merupakan seorang selebriti, pendapatnya telah disalah erti netizen dan turut ditegur agar tidak masuk campur mengenai perihal tersebut.

Bagi Adibah, dia tetap dengan pendiriannya. Bagi penyanyi ini, bukanlah niatnya untuk mengeruhkan mana-mana keadaan namun sebagai seorang rakyat biasa , dia mengikuti perkembangan terkini.

Tambahnya juga, dia turut mempersoalkan mengenai hak netizen untuk menyuruh dirinya hanya sekadar berdiam diri memandangkan statusnya yang dikenali ramai.

Bagi kami, Adibah tidak bersalah dalam hal ini kerana dia hanya memberikan pendapat dan negara juga tidak menetapkan seorang selebriti untuk tidak boleh memberikan pendapat.


Isu Peluk: Fasha Sandha Mengaku Rapat Dengan Aidil Aziz

Semalam kami telah berkongsi sebuah video yang tular dimana kelihatan Fasha Sandha yang berpelukan, mencium pipi dan tangan pelakon, Aidil Aziz. Video tersebut telah menjadi tanda tanya kerana sebelum ini kedua-duanya mengaku hanya sebagai kawan baik.

Fasha ketika ditemui ketika Malam Gala, Sesi Pratonton filem Blok 404 malam tadi di MM Cineplex The Curve, Kota Damansara sempat ditanya mengenai hal ini.  Fasha walaubagaimanapun enggan mengulas lanjut mengenai isu itu dan hanya mengatakan hubungannya bersama Aidil hanyalah sekadar seorang rakan rapat sahaja.

“Siapa yang tidak mahu hidup bahagia. Tapi kenyataan adalah kenyataan, saya lebih selesa meletakkan diri saya berkawan rapat daripada bercinta. Kita tidak tahu apa akan jadi pada hari esok. Bersahabat lebih kekal dan indah. Itu saja update yang ada buat masa ini”

A post shared by Fasha Sandha (@fashasandha)

Tambah Fasha, meskipun statusnya kini solo namun dia masih belum bersedia untuk berkahwin dan lebih senang dengan status itu. Jika dilihat, kedua-duanya sama cantik dan sama padan bukan? Sama-sama kita doakan yang terbaik untuk Fasha supaya dipertemukan jodoh yang terbaik untuknya.


Hujan Band Bergaduh Dengan Kugiran Masdo! Apa Kes?

Untuk mereka yang meminati muzik Indie, pasti mengenali dengan kumpulan muzik, Kugiran Masdo yang semakin meningkat naik. Baru-baru ini tular di media sosial mengenai sikap mereka yang didakwa ‘besar kepala’ kerana ‘menyindir’ peminat yang kononnya ‘tidak mampu’ membeli baju kemeja T yang dikeluarkan mereka. Namun begitu, vokalis band tersebut, Ali Sariah yang juga bertanggungjawab mengendalikan akaun tersebut memohon maaf dan menjelaskan perkara sebenar.

Terbaru, timbul pula dakwaan bahawa Kugiran Masdo dikatakan saling menyindir antara satu sama lain yang melibatkan sebuah lagi kumpulan Indie terkenal, Hujan Band.Segalanya bermula apabila Hujan membalas komen Kugiran Masdo dengan menyebut pemain drum asal Hujan telah beralih ke kumpulan itu. Beberapa komen balas di antara mereka telah menarik perhatian dan menimbulkan persoalan daripada netizen.

Namun begitu, jika dilihat pada ruangan komen tersebut, peminat mendakwa kedua-dua kumpulan ini hanya saling bergurau dan turut tidak menolak ianya merupakan satu langkah atau promosi bagi menaikkan nama mereka.

Kugiran Masdo dianggotai oleh Ali, Azham Ahmad, Putu Ceri dan Asmawi serta kini popular dengan lagu Teruna Dara, Malam Pesta Rock And Roll dan Berchanda.


Aliff Syukri Sedih Dikecam Selepas Muat Naik Video Isteri Bersalin

Susulan selepas memuat naik video saat isterinya, Datin Seri Nur Shahida sedang bersalin semalam, pengasas kosmetik, Datuk Seri Aliff Syukri tampil memohon maaf.

A post shared by Aliff syukri bin kamarzaman (@aliffsyukriterlajaklaris)

Menurut Aliff di Instagram nya, dia tidak mempunyai niat lain selain daripada berkongsi pengorbanan insan yang bergelar ibu di saat melahirkan.

“Saya tak boleh puaskan hati orang dan saya mohon maaf, jika ada yang tak suka apa-apa yang saya post sebelum ini. Niat saya nak berkongsi saat seorang ibu melahirkan anak dan betapa susahnya apa yang mereka lalui, supaya suami-suami lebih menghargai isteri yang melahirkan zuriat mereka,”

“Harap mana yang suka ambil secara positif, kalau yang suka fikir negatif ini baik tak payah tengok video saya sebab semua kisah saya”

Dalam perkembangan lain, ramai yang tidak bersetuju dengan tindakan usahawan itu memuat naik video seumpama itu termasuklah dari kalangan selebriti seperti Faizal Ismail dan Sharnaaz Ahmad.

Sebelum ini hasil tinjauan kami mendapati, akaun Aliff telah diletakkan dalam keadaan ‘peribadi’ sebelum meletakkannya sebagai umum sebentar tadi selepas teruk dikecam. Rasanya Aliff adalah selebriti pertama yang membuat video berkenaan bukan?

Jangan lupa langgani saluran Instagram, Facebook dan Telegram Murai.MY untuk kemas kini berita hiburan terkini.


Adegan Ranjang & Seks Bebas Dalam ‘Blok 404’, Isma Beri Penjelasan

Sudah pastinya tercetusnya kontroversi apabila sesebuah produksi drama atau filem tempatan ‘menjual’ babak ranjang, seks dalam filem. Walaupun itu bertentangan dengan norma budaya dan agama tetapi banyak pengarah kita yang bertindak berani mencuba nasib.

Seperti pengarah untuk filem terbaru Blok 404, Isma Yusoof yang tidak ragu-ragu untuk menyelitkan babak sensitif dalam karyanya seperti adegan seks dan pembunuhan kejam.

Usai menonton filem ini ketika sesi pratonton malam tadi, saya fikir kita tidaklah begitu ketinggalan dalam memperkenalkan isu-isu sensitif sebegini dalam filem. Masih ingat filem Panas (Nurhalim Ismail), Perempuan Isteri & Jalang (U-Wei) atau setidaknya Ringgit Kassorga (Suhaimi Baba)? Filem-filem ini sudah menjual idea seks dan isu sensitif secara terang-terangan.

Bagi Isma isu sensitif seperti memperlihatkan watak wanita jalang, anak muda isap ganja sambil berpesta, remaja lari dari rumah sebagainya yang dipamerkan dalam filem ini sebenarnya adalah realiti dalam kehidupan kita di Malaysia.

“Saya percaya ramai yang akan terkesan dengan beberapa watak yang dilakonkan dalam filem ini walaupun ia agak keterlaluan. Secara jujurnya, dalam beberapa tahun kebelakangan agak lama tidak muncul filem dengan idea mengetengah gejala sosial sebegini. Isu-isu ini sememangnya tengah berlaku dalam negara kita. Ini adalah realiti!”

Isma ditemui ketika sidang media selepas sesi pratonton filem Blok 404 bersama media semalam di MM Cineplex The Curve, Kota Damansara. Bakal ditayangkan pada 28 Jun 2018 di pawagam, filem ini masih mengekalkan deretan beberapa orang pelakon asal seperti Zamarul Hisham, Raja Azrey dan Datuk Boy Iman.

Turut membariskan beberapa wajah baru seperti Fasha Sandha, Nur Risteena Munim, Amar Asyraf, Nadia Brian Aedy Ashraf dan Adrea Abdullah. Tak ketinggalan Kamal Adli, Kilafairy, Azrel Ismail, Izreen Azminda dan Taufik Hanafi.


[GIVEAWAY] Menang Barangan Eksklusif Marvel Studios’ Ant-Man & The Wasp

Untuk yang ragu-ragu untuk memutuskan samaada akan menyaksikan Marvel Studios’ Ant-Man & The Wasp pada 4 Julai nanti, anda tak perlu bimbang.  Sebab, bila baca reaksi serta tanggapan dari penonton yang sudah menyaksikan Marvel Studios’ Ant-Man & The Wasp ketika press screening. ternyata penonton yang terdiri dari media memberikan reaksi yang positif dan bukan fake.

Sebagian besar menganggap sekuel dari Ant-Man ini adalah filem yang menyenangkan sekaligus penawar kesedihan selepas Avengers: Infinity War. Beberapa dari mereka juga menyebutkan bahawa para pelakon, terutama Michael Pena menjadikan AMarvel Studios’ Ant-Man & The Wasp begitu menghibur. Pendek cerita, filem ini sesuai sangat untuk ditonton oleh penggemar Marvel dan penonton umum. Berikut reaksi para penontonMarvel Studios’ Ant-Man & The Wasp yang murai.my petik dari Comicbook.com.

Brandon Davis dari Comicbook memberitahu bahawa Marvel Studios’ Ant-Man & The Wasp humornya begitu kuat dengan visual efek yang mengagumkan. Selain itu, ia menyebut Marvel Studios’ Ant-Man & The Wasp salah satu sekuel terbaik selain Captain America: Winter Soldier.

Ant-Man and The Wasp is strong on the humor, amazing on the visual effects, creative in size manipulation, and clever in its “villains.” Great movie.

— Brandon Davis (@BrandonDavisBD) June 23, 2018

Ant-Man and The Wasp is Marvel’s best sequel since The Winter Solider. @EvangelineLilly is one of my new favorite super heroes. @MrPeytonReed knocked it out of the park!! Tremendous movie!

Setelah membaca reaksi mereka, menguatkan lagi keterujaan anda untuk menonton filem ini. Seperti judulnya, filem tersebut akan meneruskan Scott Lang (Paul Rudd) sebagai Ant-Man dengan The Wasp alias Hope Van Dyne (Evangeline Lilly), yang bergabung untuk melawan penjahat dalam Marvel Cinematic Universe.

Kami di murai.my dengan kerjasama The Walt Disney Company ingin menghadiahkan barangan merchandise edisi terhad dari filem Marvel Studios’ Ant-Man & The Wasp untuk pembaca seperti gambar di bawah.

Nak tahu caranya? Mudah jer, jawab soalan mudah berikut dan anda mungkin adalah pemenangnya.

Jangan lupa langgani saluran Instagram, Facebook dan Telegram Murai.MY untuk kemas kini berita hiburan terkini.


Keluarga Shaheizy Sam Bergambar Di Hadapan Gereja Undang Kontroversi!

Ketika ini, Shaheizy Sam dan keluarga dilihat bercuti di Rusia selain daripada menonton sendiri perlawanan bola sepak dunia, FIFA World Cup 2018 yang berlangsung di negara itu.

Mereka sekeluarga begitu gembira bercuti di sana dan turut memuat naik di Instagram beberapa keping gambar mereka sebagai kenangan. Namun begitu, kami tertarik dengan satu gambar yang dimuat naik oleh Syatilla Melvin di mana memperlihatkan mereka bergambar di hadapan sebuah gereja

Seperti yang dijangka, gambar berkenaan telah mengundang kontroversi dimana rata-rata netizen telah mengecam Syatilla sekeluarga kerana dilihat seperti sengaja mahu gamatkan keadaan.

Malah Syatilla juga seperti sudah boleh menjangka gambar itu bakal menjadi bahan kecaman kerana statusnya di gambar itu juga menyatakan bahawa dia tidak sabar untuk melihat komen-komen daripada para netizen.

Sebelum itu, Shaheizy Sam telah dikecam gara-gara memakai tindik di hidung serta mewarnakan rambutnya.


Wak Doyok Tipu Peminat ‘Curi’ Gambar Dari Google?

Ada sahaja kontroversi yang terpalit dengan selebriti yang juga ikon fashion, Wak Doyok. Jika sebelum ini, kami telah menulis mengenai Wak yang membandingkan buah dada wanita dengan buah durian, kali ini satu lagi kontroversi turut tular di media sosial sejak semalam.

Segalanya bermula apabila Wak telah memuat naik satu gambar himpunan kasut yang kononnya kepunyaannya di Insta-story. Melihatkan pada gambar tersebut, netizen menyedari bahawa gambar tersebut adalah berdasarkan carian Google dan turut bertanyakan pada ikon fesyen itu mengenai kesahihan gambar yang dimuatnaiknya.

Melihatkan pada gambar yang tular itu, pelbagai persoalan terus dilemparkan dan turut menyifatkan bahawa Wak sememangnya terkenal dengan sikapnya yang ‘gila glamour’ dan mahu mencari publisiti murahan.

Benarkah dakwaan tersebut? Namun ada yang tidak menolak bahawa itu salah satu daripada stategi pemasaran Wak bagi menaikkan namanya. Agaknya berapa pasangkah jumlah kasut yang dimiliki oleh Wak sebenarnya?


Ariana Grande Dedah Saiz Kemaluan Tunang Di Twitter

Sejak dari awal tahun, wartawan antarabangsa bagaikan memerhati setiap inci pergerakan dan perkembangan penyanyi ini, Ariana Grande. Apatah sejak mendiamkan diri, Ariana dikatakan sudah mengikat tali pertunangan dengan pemuzik, Pete Davidson.

10 Inci! Itulah saiz kemaluan tunang Ariana yang didedahkannya sendiri di Twitter yang membuatkan peminat terkejut dengan pendedahan itu.

Namun begitu, bukanlah niatnya untuk membuat pengakuan tersebut kerana penyanyi Side To Side itu telah salah faham mengenai soalan yang diajukan padanya.

“Lebih kurang 10 inci?Oh..maksud saya.. lebih kurang seminit..”

Meskipun sudah memadam komen yang berbaur agak lucah itu, rata-rata peminat yang mengikuti perkembangannya di Twitter sempat menyunting komen berkenaan sehingga tular di seluruh dunia.

Ariana dikatakan sudah bertunang dengan Pete sejak dua bulan yang lalu dan bakal muncul dengan single terbaru yang ditujukan khas buat tunangnya itu.


Masyuk! Harga Sebenar Tiket Piala Dunia Shaheizy Sam Terbongkar

Belum pun reda mengenai isu Shaheizy Sam yang bertindik dan keluarganya bergambar di hadapan gereja, kini tular pula mengenai kisah tiket perlawanan bola sepak Piala Dunia, Fifa World Cup di Russia. Terdahulu, Shaheizy Sam atau lebih dikenali sebagai Sam bersama keluarga ke Rusia bagi melancong dan mengambil kesempatan untuk menonton salah satu perlawanan bola sepak di negara itu.

Tidak pasti sama ada pelakon ini menonton perlawanan bola sepak berkenaan ditaja mahupun membiayainya sendiri. Namun yang pasti, harga satu tiket perlawanan dikatakan mampu mencecah jutaan ringgit. Ini terbukti apabila seorang penggguna media sosial memuat naik harga tiket perlawanan tersebut dan kami mendapati harganya yang terendah berjumlah ribuan ringgit.

Akan tetapi lain pula ‘bukti’ yang dikemukan oleh pengguna yang lain kerana menurut mereka harga tiket itu tidaklah semahal seperti yang didakwa kerana harga yang dikatakan sebelum ini adalah bagi perlawanan akhir yang akan berlangsung tidak lama lagi.

Meskipun begitu, jika dilihat pada harga perlawanan biasa ianya masih mencecah ribuan ringgit. Namun pun dah minat bukan, sudah pasti segalanya sanggup dikorbankan!

Jangan lupa langgani saluran Instagram, Facebook dan Telegram Murai.MY untuk kemas kini berita hiburan terkini.


Dua Lipa Menangis Dijangkiti Jangkitan Gegendang Telinga

Cuba bayangkan ketika anda sedang asyik menyaksikan konsert penyanyi kesayangan anda, secara tiba-tiba konsert tersebut terpaksa dihentikan atas sebab-sebab tertentu.

Itulah yang terjadi pada Dua Lipa apabila dia terpaksa menghentikan konsertnya yang sedang berlangsung baru-baru ini di Denver, Colorado. Bukan sengaja, namun tindakan itu dilakukan kerana dia dikatakan mengalami masalah kesihatan yang menyebabkan dia menghidap jangkitan di gegendang telinga.

Kecewa kerana tidak dapat meneruskan persembahan tersebut, Dua Lipa walaubagaimanapun menangis sambil menjelaskan situasinya pada peminat. Dia dilihat meninggalkan pentas selepas menyanyikan tiga buah lagu.

Konsert yang sepatutnya berlangsung pada 26 Jun baru baru ini juga terpaksa dibatalkan kerana masalah yang sama, jika diteruskan kita barangkali tidak akan dapat melihat penyanyi ini terus bernyanyi.


Netizen Bidas Teguran Aziz M. Osman Kepada Pelakon Baru

Rasanya sudah ramai tidak sabar untuk menonton filem XX-Ray 3 arahan pengarah terkenal, Aziz M.Osman. Kesinambungan filem yang pernah mencetuskan fenomena sebelum ini dijangka akan ditayangkan pada Ogos ataupun September ini.

Terbaru, menerusi laman Twitter nya, Aziz telah meluahkan sesuatu di mana dia sama sekali menolak mereka yang tidak berpengalaman dalam dunia lakonan dalam erti kata lain buat mereka yang masih baru. Bukanlah tidak memberi peluang, namun bagi pengarah ini perkara seumpama itu hanya merumitkan kerjanya apatah lagi mutu sesebuah filem juga terletak pada penghayatan watak para pelakon.

Dalam perkembangan lain, Aziz juga seolah-olah dikecam netizen apabila dia diajukan soalan bagaimana dia boleh menjadi seorang pengarah jika dahulunya tidak diberikan peluang. Membalas kenyataan berkenaan, menurut Aziz dia juga bermula ‘dari bawah’ tanpa bantuan sesiapa.

Dari situ, kerjayanya mula berkembang sehingga menjadi seorang pengarah yang berjaya sehingga ke hari ini. Apa pun, lain orang lain caranya. Untuk anda yang masih bertatih, jadikan ini sebagai pembakar semangat.


Ardell Aryana Kini Menderita Kanser Tahap Tiga?

Satu lagi khabar menggemparkan industri hiburan apabila pelakon Ardell Aryana dikhabarkan menghidap penyakit kanser selepas didedahkan sendiri oleh sahabatnya, Nazmi Adhwa.

Selain Elyana, Ardell dikatakan kini sedang menderita kanser tahap tiga meskipun tidak dia mahupun Nazmi tidak memberitahu secara terperinci tentang sakit yang dihidapi.

Segalanya terbogkar selepas terdapat komen daripada netizen yang memberitahu pendedahan itu dibuat sendiri oleh Nadzmi ketika membuat Instagram Live (IGLIVE) pada petang semalam.

Malah Nadzmi turut memuat naik satu status mengenai Ardell atau nama sebenarnya Nurul Hidayah Mohd Amin dimana dia berharap agar rakannya itu terus kuar dan jangan mengalah seolah-olah merujuk kepada sakit yang dhidapi sahabatnya.

A post shared by ناذمي ادهوا نور اذمي (@nadzmiadhwa)

Walau bagaimanapun, Nadzmi menerusi IG Story nya memohon peminat agar jangan membuat sebarang spekulasi sebarangan yang boleh memburukkan keadaan.

Mungkin tidak lama lagi Ardell mahupun Nadzmi bakal mengeluarkan kenyataan lanjut mengenai spekulasi ini. Semoga baik-baik sahaja!


Festival Muzik K-WAVE 3: 39 Artis K-pop Bakal Gegarkan Stadium Malawati

Selepas 7 bulan berlalu, Festival Muzik K-WAVE 3 dibawakan khas oleh Mcalls anjuran MacpiePro dengan kerjasama MSR kini kembali memeriahkan industri hiburan tempatan.
Barisan artis seperti FTISLAND, EXID, MONSTA X, AOA, JEONG SEWOON, WJSN dan
BOYFRIEND akan mencetuskan gelombang di Stadium Malawati, Shah Alam pada 18hb
Ogos 2018 jam 8 malam.

Apa yang menarik kali ini, sebelum ini selama dua tahun berturut-turut festival muzik ini
diadakan di tempat terbuka, kali ini penganjur memilih untuk mengadakannya di stadium
tertutup sekali gus memberi peluang kepada peminat untuk melihat 39 idola mereka beraksi dalam 7 kumpulan lebih daripada 120 minit.

Lebih istimewa, peminat K-pop yang berusia antara 15-17 tahun (lahir pada tahun 2001
hingga 2003) berpeluang untuk menyaksikan konsert itu dengan harga tiket bernilai RM34.

Kelompok yang sama serta pengguna Mcalls diberi keistimewaan untuk menyaksikan
konsert itu hampir percuma iaitu hanya dengan menebus Pakej Masuk, iaitu dengan cara
membayar hanya wang pemprosesan sebanyak RM4.

Pakej Masuk ke festival berkenaan merangkumi (tiket konsert + yuran pemprosesan + Sim
Pek Mcalls Y33) yang menawarkan harga antara RM34 hingga RM498. Jualan untuk orang
ramai akan bermula pada 1hb Julai jam 12pm.

Sementara itu, pengguna Mcalls pula diberi keutamaan untuk membeli Pakej Masuk dua hari lebih awal berbanding pembeli lain iaitu pada 29hb dan 30hb Jun. Semua Pakej Masuk boleh didapati dengan melayari laman web www.mcalls.asia/kwave3.

Sila semak laman Facebook MacpiePro di @MacpiePro ataupun melayari laman web rasmi
www.macpiepro.com untuk maklumat lanjut mengenai Festival Muzik K-WAVE 3 dibawakan khas oleh Mcalls ini.

FESTIVAL MUZIK K-WAVE 3 DIBAWAKAN KHAS OLEH MCALLS
Tarikh: 18hb Ogos (Sabtu)
Masa: 8pm
Tempat: Stadium Malawati, Shah Alam, Selangor.

PAKEJ MASUK- JUALAN KHAS MCALLS (Eksklusif untuk pengguna Mcalls)
Tarikh: 29hb dan 30hb Jun 2018 (Jumaat dan Sabtu)
Masa: 12pm

PAKEJ MASUK – JUALAN UNTUK ORANG AWAM
Tarikh : 1hb Julai 2018 (Ahad)
Masa: 12pm

HARGA PAKEJ MASUK (termasuk tiket konsert + yuran pemprosesan RM4 + SIM PEK
Mcalls Y33 bernilai RM30)

Tempat Duduk Bernombor
• RM498 (Long TV Zone M)
• RM398 (Mbooster Zone C)
• RM368 (Ecolite Zone Q (L), Dutch Lady Zone Q (R))
• RM298 (JBL Zone A)
• RM208 (Schwarzkopf Professional Zone L)
• RM168 (Ecolite Zone P (L), Dutch Lady Zone P (R))
• RM98 (Ecolite Zone S (L), Dutch Lady Zone S (R))
• RM34 (Alpha Youth Package – Zone S (Berusia antara 15-17, lahir pada tahun 2001-2003)

Jangan lupa langgani saluran Instagram, Facebook dan Telegram Murai.MY untuk kemas kini berita hiburan terkini.


[VIDEO] Hafreez Adam Terkejut Beruk Kena Prank Dengan Zara Zya

Demi mengejutkan sambutan kelahiran kekasih hati, Zara Zya sanggup berpanasan memakai kostum maskot beruang di sebuah restoran. Rakaman yang dimuat naik di laman Instagram itu mendapat perhatian pengikut yang merasakan aksi Zara Zya itu terlalu sweet dan romantik.

Hafreez Adam juga kelihatan sungguh teruja yang di datangi maskot bersama kek. Maskot itu kemudiannya meminta pertolongan Hafreez untuk menanggalkan kepala maskot tersebut.

Setelah berjaya ditanggalkan, wajah Hafreez bertukar lebih ceria selepas mengetahui maskot itu rupanya kekasihnya.

“Sorong papan tarik papan. Best tak kena prank? @hafreezadam Happy belated birthday awak,” tulis Zara.

Pelakon drama bersiri Gantung ini mula rapat dengan Zara di set penggambaran drama Monalisa sejak sembilan bulan lalu. murai.my mendoakan agar pasangan ini dapat mendirikan rumah tangga secepat yang mungkin. Jangan tunggu lama-lama, nanti diambil orang, tetiba!


Awie Masih “Jiwa Kacau” Dengan Erra Fazira?

Mengakui kehidupannya jauh lebih bermakna, pelakon dan penyanyi, Datuk Awie memberitau beliau lebih tenang dan tidak terlalu mengikut emosi.Memetik laporan Astro Awani, beliau malah berkata dirinya kini bersikap lebih terbuka untuk bekerja dengan individu yang dahulunya pernah cuba ‘dijauhi’, misalnya Erra Fazira.

“Pengalamanlah yang banyak mendewasakan saya sebenarnya, kalau dahulu saya mudah marah dan melenting, sekarang situasi tak sama lagi.

“Saya lebih banyak melepak bersama keluarga berbanding keluar rumah. Malah, saya lebih terbuka. Tak ada guna untuk kita saling membenci satu sama lain kerana industri ini kecil sahaja.

“Contohnya Erra Fazira, kalau dahulu saya cuba elakkan diri daripadanya, sekarang kami berkawan baik sebab banyak tawaran kerja yang mahukan kami bersama,” katanya Kepada Astro Awani.

A post shared by Ahmad Azhar bin Othman (AWIE) (@awieofficial)

Sementara itu berkongsi perkembangan terbaru, Awie atau nama sebenarnya Ahmad Azhar Othman bakal bergandingan sekali lagi bersama primadona Melayu itu untuk filem, Hantu Kak Limah.

Difahamkan, Awie yang mendukung peranan Husin dan bakal ‘didampingi’ oleh Erra dalam beberapa babak dalam filem arahan Mamat Khalid itu.

Selain Awie, filem trilogi itu akan membariskan pelakon handalan antaranya Delimawati, Uqasha Senrose, Pekin Ibrahim, Jue Aziz dan penampilan khas Datuk Seri Vida.

A post shared by Erra Fazira (@errafazira)


David Beckham Buat ‘Shoutout’ Hari Keputeraan TMJ Di Instagram!

Bertuah sungguh Tunku Mahkota Johor, Tunku Ismail Sultan Ibrahim apabila menerima ucapan hari ulangtahun keputeraan daripada pemain bola sepak terkenal dunia iaitu David Beckham. Beckham menerusi akaun Instagramnya menulis ucapan tersebut khusus buat TMJ bersama sekeping foto bersama.

“To my friend the Crown Prince of Johor, wishing you a Blessed Birthday and look forward to seeing you in Singapore soon,” tulis Beckham.

Bintang bola sepak legenda England itu pernah berkunjung ke Malaysia sempena program eksklusif AIA Vitality Wellness Festival sekitar September tahun lalu.

A post shared by David Beckham (@davidbeckham)

Dalam kunjungan itu, Beckham sempat bertemu dengan TMJ dan merakamkan gambar kenangan bersama dan Beckham turut menerima jersi JDT No. 7 daripada Tunku Ismail.

Jangan lupa langgani saluran Instagram, Facebook dan Telegram Murai.MY untuk kemas kini berita hiburan terkini.


Penyanyi Popular Indonesia, Virgoun Pilih Haqiem Rusli & Hael Husaini

Penyanyi dari Indonesia Virgoun nampaknya telah melebarkan sayapnya ke negara Malaysia sekaligus mencuba nasib dengan single kedua berjudul Bukti.

Seperti mana yang dimaklumkan olehnya menerusi satu temubual eksklusif murai.my dengannya di Menara TM, Bukti adalah terjemahan isi hati Virgoun buat isteri tercinta.

Dengan lagu-lagu hit dan beratusan juta tontonan di YouTube, sudah tentu ramai di Malaysia sudah mengenali Virgoun. Tambahan pula, pada sabtu yang lalu beliau mengadakan persembahan di Fiesta unifi bertempat di Alamanda Shopping Centre.

Membesar dengan lagu-lagu dari penyanyi Malaysia, membuatkan Virgoun tidak asing dengan nama beberapa penyanyi tempatan. Bahkan penyanyi ini mengakui mengidolakan dan menyimpan hasrat mahu berkolabrasi dengan beberapa penyanyi hebat negara ini.

Menurut pemilik nama penuh Virgoun Putra Tambunan ini, pada usia muda dia sudah mendengar lagu dari Ratu Rock Legenda Ella. Suka juga dengan lagu-lagu penyanyi-penyanyi baru yang lain seperti Hael Husaini dan Haqiem Rusli.

Pernah punyai pengalaman membuat persembahan di Anugerah MeleTop baru-baru ini, Virgoun ada menyimpan angan-angan mahu berduet dengan Hael dan Haqiem suatu masa nanti.

“Kalau ada peluang, saya mahu bikin album duet dengan Hael dan Haqiem. Kerana kami sentiasa bertukar-tukar idea dalam menghasilkan lagu. Mudah-mudahan hasrat itu tercapai pada masa akan datang” kata Virgoun berkongsi mengenai artis-artis tanah air yang diketahui.

Virgoun ditemui pada sesi temuramah eksklusif di Menara TM baru-baru ini sempena meraikan Fiesta unifi yang telah berlangsung Alamanda Shopping Centre, Putrajaya di mana Virgoun mempersembah 3 buah lagu hits nya termasuk lagu popular Surat Untuk Starla.


Dituduh Ugut Dr Vida Sehingga Dipecat, Iqbal Jelaskan Hal Sebenar

Jutawan kosmetik popular, Dato Seri Vida khabarnya telah memecat pengurusnya Iqbal yang sebelum ini ditugaskan jawatan sebagai setiausaha sulit / PA, Pegawai Media dan Pegawai Pemasaran.

Berita tersebut dilaporkan menerusi kenyataan rasmi yang dikeluarkan oleh Iqbal atau nama sebenarnya Ahmad Iqbal Zulkefli kepada media sebentar tadi.

Menerusi surat pemecatan jawatan yang diberikan, Iqbal dipecat kerana gagal memenuhi skop kerja yang telah diberikan oleh syarikat. Malah lebih mengejutkan, surat  itu turut menyatakan Iqbal telah menyalahgunakan jawatan yang diberikan dengan menghasut kakitangan lain yang tidak berpuas hati dan memberi ugutan kepada DSV.

Adakah dakwaan ini semua benar? ikuti penjelasan Iqbal eksklusif di murai.my

Menurut Iqbal dia menafikan bahawa dakwaan Datuk Seri Vida memutuskan untuk memindahkan Iqbal ke jabatan lain. Keputusan itu diambil sebagai penyelesaian selepas kontroversi mereka berdua yang dikatakan ada hubungan cinta

“Sebelum ini DSV ada menyatakan bahawa Iqbal tidak lagi bekerja sebagai Setiausaha Sulit / P.A. Sejujurnya, saya bukan ditukar tetapi ditambah jawatan. Sejak hari tersebut, tugasan saya semakin banyak. DSV pernah mengakui di Utusan, bahawa saya staff yang shinning malah DSV sendiri pernah mengatakan bahawa, 10 tahun dia mencari staff seperti saya namun kali ini baru dia bertemu.” katanya

Menurut Iqbal, dia dipecat secara mengejut malah alasan dan sabab yang dinyatakan seolah-olah tidak munasabah dan diarahkan untuk keluar serta merta.

“Saya patut umumkan hal yang benar, saya dipecat serta merta tanpa ada khabar pun bahawa saya akan dipecat. Saya lebih senang untuk jujur. Namun, alasan dan sebab yang dinyatakan tidak munasabah bagi saya. Petang itu ada dua orang staff datang diarahkan supaya saya pulangkan segala barang kerja termasuk pakaian dan diminta keluar segera dari situ. Selama tiga tahun saya mengenali, tidak pernah ada barangan atau duit hilang.” katanya

Dalam kenyataan lain, Iqbal turut meluahkan rasa kesalnya terhadap pihak pengurusannya untuk mempertahankan dirinya .

“Setiap ada kekeliruan, saya selalu minta untuk adakan meeting bersama semua staff. Untuk yang terakhir juga, saya minta untuk pertahankan kebenaran sebelum saya keluar, namun tidak sedikit pun suara saya didengar.” ujarnya lagi.

Walaibagaimanapun, selepas Iqbal dipecat, dia tetap akan menyimpan rahsia yang diamanahkan dan dia berharap supaya netizen tidak melatah terhadap banyak spekulasi yang ditimbulkan terhadp dirinya.

“Saya tidak akan bekerja atau berurusan dengan DSV lagi. Walaubagaimanapun, saya tetap menyimpan rahsia sebagai rahsia. Cuma, saya patut jujurkan saja nyatakan bahawa saya dipecat serta merta. Saya tahu akan banyak andaian orang terhadap saya. Saya berharap agar netizen tidak cepat melatah. Namun, saya memilih untuk jujur. Begitu jualah sepanjang saya bekerja di bawah Vida Beauty, setiap apa yang saya lakukan, saya pastikan saya berkata yang jujur, semuanya demi kebaikan beliau.” katanya mengakhiri perbualan

Sebelum ini, murai.my ada mengeluarkan artikel tentang kontroversi cinta antara Iqbal dan DSV. Hal ini menjadi lebih hangat  apabila Iqbal sendiri mengeluarkan satu kenyataan bahawa dia tidak menolak andai dijodohkan dengan DSV.

Sementara itu, Iqbal berkata, dia akui tidak memberi penjelasan secara tepat mengenai perkara itu sehingga wujud pelbagai cerita.

Apa pun, kami doakan apa yang terjadi dapat diselesaikan dengan baik.

Jangan lupa langgani saluran Instagram, Facebook dan Telegram Murai.MY untuk kemas kini berita hiburan terkini.


Ciplak Lagu? Ed Sheeran Bakal Disaman RM 400 Juta!

Bercakap mengenai Ed Sheeran siapa sahaja yang tidak mengenalinya. Meskipun rupa parasnya tidaklah setampan selebriti Hollywood yang lain, namun penyanyi dan penulis lirik ini tetap popular menerusi karyanya tersendiri.

Namun begitu, terkini terdapat perkhabaran yang kurang elok untuk didengari berkaitan dengan Ed. Ini kerana dia berhadapan saman atas dakwaan menciplak lagu. Menurut sumber, dokumen saman yang dikenakan terhadap penyanyi itu, lagu Ed berjudul Thinking Out Loud dikata mirip lagu berjudul Let’s Get It On nyanyian Marvin Gaye.

Saman itu telah difailkan oleh salah sebuah syarikat yang memiliki sebahagian hak cipta lagu itu, Structured Asset Sales.

Menerusi dakwaan tersebut, penyanyi ini bakal disaman AS$100 juta (RM400 juta) atas dakwaan menciplak lagu tersebut. Lagu Thinking Out Loud telah dlancarkan pada 2016 dan pernah mendapat pencalonan Anugerah Grammy menerusi kategori Rekod Terbaik, Persembahan Terbaik dan Lagu Terbaik manakala Let’s Get It On digubah oleh Edward Townsend pada 1973 dan hak cipta lagu itu dijual kepada Structured Asset Sales selepas lelaki itu meninggal dunia pada 2003.


[VIDEO] Remy Ishak Mengamuk Sehingga Buat Laporan Polis!

Jarang untuk kita lihat pelakon Remy Ishak menunjukkan amarahnya apatah lagi di media sosial. Menerusi Insta Stories, pelakon berbadan kekar ini telah memuat naik beberapa video pendek serta turut menyatakan baru sahaja pulang dari membuat laporan polis.

Menerusi video tersebut, Remy menyatakan bahawa dirinya telah difitnah oleh seorang lelaki. Berdasarkan pengamatan kami, tindakan lelaki tersebut seperti telah memalukan Remy sehingga membuatkan dia terpaksa membuat laporan polis berkenaan kes itu.

“Saya baru balik daripada balai polis tadi. Saya ada buat lapiran polis, ada satu mamat ni dia kurang ajar dengan saya. Saya faham sekarang ni zaman dunia viral, dunia yang sangat cepat.

“Tapi jangan ambil kesempatan dan jangan anaiya kami,”

Dalam kenyataan menerusi video yang sama juga, pelakon ini turut menasihati kepada mereka yang terlibat untuk tidak lagi melakukan perkara yang tidak sepatutnya seperti membuat video tular yang berbaur fitnah dan juga hasutan.

“Saya tahu zaman sekarang ni semua orang nak glamour. Kadang-kadang buat benda tak sepatutnya dengan mengaibkan orang. Buat video terutamanya bila berkenaan dengan selebriti sebab nak glamour..”

Walau bagaimanapun, Remy tidak mendedahkan secara jelas siapakah individu yang dimaksudkan itu.


[VIDEO] Ameng Diminta Nyanyi Di Dalam Pesawat Tular Di Media Sosial

Begitu ramai yang merindui kelunakan suara Ameng apatah lagi selepas tamatnya Gegar Vaganza, Ameng jarang sekali muncul di kaca televisyen.

A post shared by Ameng Spring 🎤🎶🎼 (@amengspringofficial)

Terbaru tular di media sosial dimana terdapat video yang menunjukkan tindakan pramugara penerbangan tambang murah AirAsia mempelawa penyanyi itu untuk menyanyi di dalam pesawat ketika sedang dalam perjalanan ke Sibu.

“Pagi tadi KUL-SIBU. Untuk tidak menghampakan permintaan carbin krew AirAsia secara spontan menyanyikan santai-santai je lagu Spring.

“Maaf atas kekurangan ya dan terima kasih Johan Aziz atas video ini,”

Ameng ketika itu turut tidak mengecewakan pramugara dan peminatnya apabila dia sempat mendendangkan dua buah lagu berjudul Sampai Hati dan Butakah Cinta menerusi sistem pembesar suara di dalam pesawat.

Menerusi video berkenaan rata -rata peminat memuji kelunakan suara Ameng seta turut menyifatkan penyanyi itu sebagai sporting dan wajar dicontohi penyanyi baru masa kini.

Jangan lupa langgani saluran Instagram, Facebook dan Telegram Murai.MY untuk kemas kini berita hiburan terkini.